Эмили Дикинсон: Яратганни кашф этиш – МУНОСАБАТ\nЭмили Дикинсон: Яратганни кашф этиш\nPosted on september 4, 2014 by admin under Жаҳон адабиёти дурдоналари\nАмериканинг АҚШда ва дунёда энг кўп ўқилаётган шоираси Эмили Дикинсоннинг 1775 шеъридан 200 тасини таржима учун танладим. Айрим таржималарни ҳавола этаман.\nЭмили Дикинсон— америкалик шоира. У ҳаёти мобайнида ёзган, кейинчалик дафтарларидан топилган бир минг саккиз юз шеъридан ҳаётлигида саккизтагина шеърини эълон қилган. Шу эълон қилинган саккиз шеър ҳам ўша пайтда мавжуд шеърий меъёрларга солиш учун қаттиқ таҳрир этилган. Эмили Дикинсоннинг шеърлари давридаги шеърларга ўхшамаган, Уларнинг сатрлари қисқа, аксарияти номсиз, тиниш белгилари ноодатий, аксар сўзлар бош ҳарфларда ёзилган, ҳар қадамда тире қўйилганди. Аксарият шеърлар ҳаёт ва момот, ўлим ва абадият мавзусида эди… Умрининг деярли ҳаммасини ота уйида, хонанишинликда яшаб ўтди. Илк китоби дунёдан ўтганидан сўнг босилиб чиқди. Бугун Эмили Дикинсон америка ва жаҳон шеъриятининг буюк вакили саналади. У ватанида ва жаҳонда энг кўп ўқиладиган америкалик шоир ҳисобланади.\nАмерика адабиётининг маликаси ва фахри бўлган, бир умр кафан санаб “оқ кийинган аёл”, ўз шаҳрини то сўнги кунгача тарк этмаган “амхерт асираси” Эмили Дикинсон шеърияти — Яратганни кўкда ва заминда — ҳар гиёҳ ва гулда, булутда ва чумолида, асалари ва инсонда кашф этишдан иборатдир.\nҚалб – ўз-ўзига хон,\nДўстдир – ҳокимдир,\nҲам ғанимдан келган жосус – золимдир.\nҚалбингга бировни киритма осон.\nТашқи хиёнатдан қўрқмасин ҳеч қалб;\nИшқ сизиб чиқади қалб чегасидан –\nҚалбни ич-ичидан асрамоқ лозим,\nҚалб қўрқиб туради ўз эгасидан…\nҚариб бораётир душманим –\nУлгурмасман олишга қасос.\nНафратимнинг йўқолар таъми.\nЎч вақтида қондирилмаса –\nДастурхонда қолган гўшт каби –\nЎлар чанқоғини қондирган ғазаб,\nОчлик семиртирар Нафратни, ахир…\nТазаррў – ҳамиша хотирга ҳамкор,\nМангу ҳаракатда, саркаш ва қашшанг,\nЭшикдан ҳайдасанг – тирқишда тайёр.\nТазаррў қалбингга ёзилар қонда,\nЁзуви чиқади қалқиб, ўчмайди,\nОловда ёнмас у, чўкмас уммонда.\nТазаррў – виждоннинг қийноғи, дарди.\nХудо ҳам бу дардга шифо бермас ҳеч.\nВиждон – бу дўзахнинг ердаги гарди…\nҲЕЧ НАРСА КИТОБГА ТЕНГ КЕЛА ОЛМАС…\nЭнг учқур елканли кема етолмас,\nМанзилдан манзилга зумда ўтасан,\nВароқлар ағдариб борар экансан –\nУзоққа – хорижга зумда етасан.\nОрзуга етади пулсиз, қувватсиз –\nЭнг қашшоқ одам ҳам, ўта ночор ҳам\nВароқда учётган шеърнинг сатрини –\nҚувиб ета олмас асов тулпор ҳам.\nВароқ-вароқ очиб кўнгил дафтаринг,\nРуҳинг учиб борар самовот сари…\nМен гўзаллик учун. ишқ учун ўлдим –\nИшқдан тирик эдим, бу ҳам тақдир-да.\nУ эса ўлганди Ҳақиқат учун,\nТўлғониб ётарди қўшни қабрда.\nБир куни сўради: ”Ўлдиришди нечун?”\nЖавобин эшитиб жилмайди жўшқин:\nҚандай соз! – деди у, – Ишқу Ҳақ учун!\nҚандай соз – маслакдош бўлса гар қўшнинг”.\nПўканак босади қабртошларни,\nИсмларни кўмар ўту ўланлар…\nҲаёт жуда қисқадир,\nБори-йўғи бир соат,\nКўпми бу – Озми бу –\nБизга боғлиқдир фақат…\nАжиб бир қўналға – қабристон –\nҲали ҳеч бир меҳмон қочиб кетмаган –\nТун ернинг хотирасига ёзмоқда гўё –\nЕр остининг меҳмонхонаси маккор,\nЖуда пухта ўйланган – ҳамма киради,\nҲеч ким қайтиб чиқолмас зинҳор…\nТУҒИЛГАН КУННИ НИШОНЛАШ\nТуғилган кун – қувончли эмас –\nҚалбингдаги энг кучли оғриқ –\nУмринг ўлчовлидир азалдан,\nҲар куни бир кунга камаяр, ахир,\nЯқинлашиб келар азалий тақдир.\nҚАНЧАЛАР БАХТЛИДИР ШУ МАЙДА ТОШЧА!\nҚанчалар бахтлидир шу бир майда тош!\nЙўл четида ётар мақсадсиз, юввош,\nҚўрқмайди у сира қийинчиликдан\nҒами йўқ мансабдан, тирикчиликдан.\nУнинг ҳам эгнига қачондир, ҳайҳот,\nКўкимтир бир либос ёпмиш Коинот.\nАсрий чанг бошида гўёки бир тож,\nНа шерикка зордир, на дўстга муҳтож,\nТуради қалқиниб кўз ёш сингари –\nМустақил кўкдаги Қуёш сингари.\nАсрлар кетидан асрлар ўтар,\nТошча йўл четида лапанглаб ётар.\nНа дийдиё қилар, на чиқарар ун –\nШундай амал қилар Азалий қонун…\nСУЗАРМИЗ ЭШКАКСИЗ, ОҚИМДА ОҚИБ…\nКемамизни судрар Замон шиддати –\nОртимиз – ноаён, йўлимиз – мавҳум,\nМанзилни кўрмасмиз олдинга боқиб.\nУмр бўйи – тўфонлар, бўронлар, тўзон.\nҚай сорбон ташлади бизларни йўлға?\nДовуллар, бўҳронлар қўзғолган замон,\nТайин харитасиз кетяпмиз олға!?\nШону Шуҳрат асли – асаларидир –\nГоҳ қанотинг ёзиб кўкка учади,\nГоҳ оҳанги ила эркалар сени,\nСўнг эса бехосдан нишин суқади…\nТангрим! Сендан ўзга ҳеч яқиним йўқ,\nБир Сенга очарман дилим – ишқимни!\nКечир, мен ўшаман – Сени унутган,\nЛек Сен унутмассан ахир ҳеч кимни?\nЙўқ, мен ўзим учун қилмам муножот –\nВужуди қуш каби енгил бир касман,\nХудойим, таним деб ташвиш қилмасман,\nБу жуда енгил юк сен учун, ҳайҳот,\nЛекин менинг қалбим жуда ҳам улкан,\nЮрагимни олгин, мадад бер, тушун,\nБу қалб жуда катта митти жон учун.\nБу ғалати қалбдир – кун сайин ўсар,\nМен унга – тенг эмас.\nМени юк босар,\nМен уни кўтариб юролмам ортиқ,\nКелтирдим Ўзингга, дил сенга тортиқ.\nЯратган, раҳм айла яратганингга,\nБу дилим оғирлик қилмасми Сенга?\nЎлим – жуда узоқ машмаша,\nТана билан Руҳнинг суҳбати.\n”Ҳамма чирир!” – ваҳм солар Ўлим.\nРуҳ айтади: ”Ётдир даҳшатинг”.\nЎлим тортар тупроққа атай,\nРуҳ тугатай, дея барини –\nЕчиб ташлар – муҳим далилдай –\nЛойдан бўлган кўйлакларини…\nЧеҳранг туман ичра ғимирлар…\nКузда келаман де, шивирлаб –\nЁзни ҳайдаб, қувиб жўнатай,\nҒўнғирлари жонни қақшатган,\nОйнага ёпишган канадай.\nАгар кутиш керак бўлса йил –\nҲисобларни тезлатиб чиқай –\nОйларимни калава қилиб,\nЎраб, эски сандиққа тиқай.\nМагар кутиш шартдир – асрлар,\nМен кутарман – нетарман кутмай –\nЎтсин аср, уммон ортига\nКетиб бораётган булутдай –\nАгар дийдор айласа насиб,\nБунда эмас – ўзга дунёда,\nМен ҳаётни ечгум – пўчоқдай –\nОтланарман сайри фанога –\nАммо – афсус – келишинг гумон –\nКелар йўлинг қопламиш тумон –\nБу айрилиқ – шимар жонимни,\nОч сўнадай – сўрар қонимни…\nБу фанодан бақога кўчмоқ –\nБолаларнинг ўйини каби –\nЧўққиларга тинмай осилмоқ –\nТоғ ортида – нима бор, қани?\nТоғ ортида – ўзга бир Олам,\nУ шодликми ёки дардмиди –\nНега керак эди шунча Ғам –\nТоққа тинмай чопиш шартмиди?\nҚабрим менинг – увоқдек кулбам,\nМен бу жойни шинам тутарман –\nСадоқатли аёллар каби\nЁрим, сени бунда кутарман.\nАхир, мангу эмас айрилиқ,\nЧархи даврон битта айланар,\nРуҳ – кўкка, тан ерга жойланар,\nИккимизни қўшар мангулик…\nБизни мукофотдай олади қабр,\nҚайсар, лекин узоқ қилар ов.\nБошимизга тақар албат гулчамбар —\nЕтишар бир умр пойлаган куёв.\nМуҳаббат — ҳаётдан кўра қадимроқ —\nЎлимдан қарироқ — ундан Давосиз.\nМуҳаббат — Дунёга келиш Сабаби,\nДунёдан кетишнинг Мағзи, Маъноси.\nОловдан ёдгорлик эрур — Кул —\nЁниб-ёниб тугайди буткул —\nТамом сассиз тугайди, ҳайҳот,\nМилтир-милтир яшалган Ҳаёт.\nОлов нурда бўлади содир —\nАммо бир кун чўғлари ўчар.\nОксидланар — юз берар недир —\nБуни билар фақат Кимёгар.\nЎлим, етар, энди дарвозангни оч —\nИчкарига олгин ювош жонларни!\nКелдик, кўрдик, юрдик — бўлдик жонталош—\nСўнгги манзили шу — Саргардонларнинг.\nСокин қабулхонанг — қоп-қора Оқшом,\nТанимизда титроқ — Сукунат —Чақин —\nАқл бовар қилмас тарзда — Мушфиқсан —\nЧидаб бўлмас тарзда — жудаям Яқин…\nЖуда одми эрур шамолнинг иши —\nҲовуздаги сувни қалқитмоқ равон,\nҲамда Озодликни қилмоқлик эълон!\nНимага арзийди банданинг сири,\nМайда асрорлари — бемажол дийда —\nТангрининг триллион йиллардан бери\nАсраб келаётган сири олдида —\nСодда довдирларни қолдириб ҳайрон,\nОғизни очгандан тинмай бетоқат —\nЯхшидир — ўлгунча — сассиз яшамоқ,\nТангри жимлигига қилиб садоқат —\nИнглиз тилидан Карим БАҲРИЕВ таржималари.\n← МИЛЛАТ ЙЎЛИДА КЕТАР БЎЛСА БОШИ…\nМиршариф Хўжаев: Ҳодарвеш шамоли (давоми) →


ЎЗБЕКИСТОНДА АТОМ ЭЛЕКТР СТАНЦИЯСИГА ТАМАЛ ТОШИ ҚЎЙИЛДИ — “Qoraqalpog'iston tongi” gazetasi\nЎЗБЕКИСТОНДА АТОМ ЭЛЕКТР СТАНЦИЯСИГА ТАМАЛ ТОШИ ҚЎЙИЛДИ\n25.10.2018 25.10.2018 “Qoraqalpog'iston tongi” / МУНОСАБАТ\nОлимлар изланишларига кўра Ер куррасида ҳозирги даврга қадар аниқланган энергия заҳиралари чекланган бўлиб, энергия истемоли ҳозирги даражада сақланиб қолса, кўпи билан 100 ёки 150 йилга етиши мумкин. Инсоният энергия истеъмоли ва саноатнинг жадал суръатлар билан ривожланаётганлигини ҳисобга олсак, бу муддат янада камроқ бўлиши мумкин. Оқибатда, инсоният энергия заҳираларини сақлаб қолиш ва қайта ишлаб узоқроқ муддатга етказиш ҳамда кам ёқилғи сарфлаб катта қувватли электр энергиясини ишлаб чиқарувчи электр станцияларини қуриш каби муаммо билан юзлашмоқда. Муаммони бартараф этиш ва ривожланишнинг барқарор суръатларини сақлаб қолишга электр станцияларининг энг мақбул тури — атом электр станцияларини қуриш ва уларни ишлатиш орқали эришиш мумкинлиги ҳозирда инкор этиб бўлмайдиган аксиомага айланган. Атом электр станцияларини ишга тушириш кўп миқдордаги тикланмас энергия манбаларини сақлаб қолиш ва уларни қайта ишлашга имкон беради. Буни чуқур англаган ва мамлакатимизнинг узоқ истиқболини ўйлаган давлатимиз раҳбари Шавкат Мирзиёев 2018 йили 10 июль куни мамлакатимизда атом электр энергетикасини барпо этиш бўйича ташкилий-техник чора-тадбирларни амалга ошириш масалаларига бағишланган йиғилиш ўтказди. Бироз вақт ўтиб 2018 йил 19 июлда Ўзбекистон Республикаси Президентининг “Ўзбекистон Республикасида атом энергетикасини ривожлантириш чора-тадбирлари тўғрисида”ги Фармони ҳамда 2018 йил 19 июлда “Ўзбекистон Республикаси Вазирлар Маҳкамаси ҳузуридаги Атом энергетикасини ривожлантириш агентлиги фаолиятини ташкил этиш тўғрисида”ги қарори имзоланди.\nМазкур қарорнинг ижросини таъминлаш мақсадида Ўзбекистон Республикаси Вазирлар Маҳкамаси 2018 йил 13 августда “Ўзбекистон Республикаси Вазирлар Маҳкамаси ҳузуридаги Атом энергетикасини ривожлантириш агентлиги фаолиятини ташкил этиш тўғрисидаги низомни тасдиқлаш тўғрисида”ги қарорни қабул қилди. Қарорда келтирилишича мазкур агентликнинг қисқартирилган номи “Ўзатом” деб аталади. Ўзатом агентлигининг асосий вазифаси этиб, юртимизда атом электр станциясини қуриш ва унинг фаолиятини таъминлаш белгиланган. Қисқа вақт ичида агентлик бошқа мутасадди ташкилотлар ва Россия Федерациясининг “РосАтом” ширкати билан биргаликда мамлакатимизда (Атом электр станцияси) қурилишининг ҳуқуқий ва ташкилий ишларини бошлаб юборди. Ўзбекистон Фанлар академияси Ядро физикаси институти директори ўринбосари Илҳом Содиқовнинг маълум қилишича, АЭС қурилиши учун 70 дан ортиқ жой ўрганилган. Ўрганишлар натижасига кўра Атом электр станцияси Навоий ва Бухоро вилоятлари чегарасида жойлашган Тўдакўл кўли яқинида қурилиши ҳар томонлама маъқул деб топилган. 2018 йилнинг 19 октябрь куни биринчи Ўзбек атом электр станциясининг қурилишига старт берилди. Старт Ўзбекистон Республикаси Президенти Ш.Мирзиёев ва мамлакатимизга расмий ташриф билан келган Россия Федерацияси Президенти В.Путиннинг биргаликда “Рамзий тугма”ни босиши орқали амалга оширилди. Шу билан Ўзбекистонда атом электр станциясига тамал тоши қўйилди. Атом электр станциясини қуриш учун 11 миллиард АҚШ доллари атрофида маблағ сарфланиши ва унинг биринчи блогини 2028 йилгача ишга тушириш режалаштирилган. Қурилиши режалаштирилган мазкур комплекс ССЭР-1200 (Сувли-сувли қуввати 1200 МВт бўлган энергетик реактор) “3+” сўнгги авлод реакторлари билан жиҳозланган иккита энерго блокдан иборат бўлиб, ҳар бирининг қуввати 1 минг 200 мегаватт бўлади. Атом электр станцияси учун дунёдаги энг замонавий ва хавфсиз энерго блоклар танлаб олинган.\nБугинги кунда мамлакатимизда 14 минг мегаватт электр энергиясини ишлаб чиқариш қувватлари мавжуд. Бу қувватнинг қарийб 85 фоизи кўмир ва газни ёқиш орқали, қолган 15 фоизи эса гидроэлектр станцияларида ишлаб чиқарилади. Бунинг учун йилига 16,5 миллиард куб метр табиий газ, 86 минг тонна мазут ва 2,3 миллион тонна кўмир сарфланади. Атом электр станцияси барпо этилиши натижасида йилиги 3,7 миллиард кубметр табиий газ тежалади.\nИссиқлик электр станциясининг ёнилғиси бўлган тош кўмирнинг 1 кг миқдоридан ёнганда 7500 кал иссиқлик миқдори ажралади. Атом электр станциясининг ёнилғиси бўлган уран (235U ва 238U) ядросининг 1 кг миқдори парчаланиши натижасида 19*109 кал иссиқлик миқдори ажралади. Ҳисоблаб кўрадиган бўлсак, 1 кг уран ядроси парчаланишидаги энергия тахминан 2533 кг тош кўмир ёнганда ажраладиган энергияга тенг экан. Бундан ташқари уран ядросидан энергия олишда, атмосферага тошкўмирни ёқиб энергия олингандаги каби заҳарли тутунлар ажралиб чиқмайди. Шу сабаб, атом энергияси ҳар томонлама экологик тоза ҳамдир. Бундай станциялар зарарли ис газини ҳосил қилмайди. Натижада табиий газни ёқишдан ҳосил бўладиган ва атроф муҳитга тарқаладиган ис газининг ҳажми йилига 3 миллион тоннага камаяди.\nРоссиянинг “Росатом” давлат корпорацияси билан ҳамкорликда атом электр станциясинининг ишга туширилиши эса шу каби тикланмайдиган энергия ресурсларини тежаш билан бирга юртимиз саноатининг ривожланишига ҳам катта ҳисса қўшади.\nЮқоридаги маълумотлардан кўриниб турибдики, юртимизда атом электр станциясининг барпо этилиши ҳар жиҳатдан фойдалидир. Қайта тикланмайдиган заҳиралар тежалади, экологик тоза энергия олинади.\nБугунги кунда мамлакатимизда саноат ривожланиши натижасида электр энергиясига бўлган талаб ортмоқда. 2030 йилга бориб, мамлакатимизда энергияга бўлган талаб 20 минг мегаваттни ташкил этади. Атом электр станциясининг барпо этилиши эса мана шу талабнинг қондирилишига катта ёрдам беради.\nМаълумки, атом электр станциясини қуриш ва ундан фойдаланишда энг замонавий ва мураккаб технологиялар қўлланилади. Юртимизда атом электр станциясининг барпо этилиши билан маҳаллий мутахассисларга эҳтиёж ортади. Шу боис Тошкентда Москва муҳандислик-физика институти филиалини очиш мўлжалланмоқда. Атом электр станциясининг қурилиши ва ишга туширилиши биз педагогларга янада катта масъулият юклайди. Яъни, атом ва ядро физикасини чуқур ўзлаштирган, юқори савиядаги билим ва кўникмага эга миллий кадрларни тарбиялашдек муҳим вазифани қўяди. Бу вазифани биз педагоглар шараф билан бажарамиз.\nҲаммамизга атом электр станциясига тамал тошининг қўйилиши муборак бўлсин!\nНукус давлат педагогика институти Физика фанлари доктори.\nФизика ўқитиш методикаси кафедраси ассистент-ўқитувчиси.


Шавкат Мирзиёев пахта даласига борди - www.Voydoda.com - Скачать новинки музыки 2018 бесплатно -\nШавкат Мирзиёев пахта даласига борди\nАвтор: sevara / Дата: 13-10-2018, 12:18 / Просмотров: 346\nПрезидент фермер хўжалигида вилоят фермерлари ва қишлоқ хўжалиги мутасаддилари билан суҳбатлашган.\nБугун, 12 октябрь куни Ўзбекистон Республикаси Президенти Шавкат Мирзиёев Тошкент вилоятининг Бўка туманига ташриф буюрди. “Валихон ота” фермер хўжалиги даласида бўлиб, пахта теримини кўздан кечирди.\nЖорий йил июль ойида ўтказилган видеоселектор йиғилишларида давлат раҳбари ғўза ривожини жадаллаштириш, ҳосилга ҳосил қўшиш бўйича долзарб вазифаларни белгилаб берганди. Шунга мувофиқ Тошкент вилоятида ҳам зарур агротехник тадбирлар амалга оширилган. Вилоятда қарийб 76 минг гектар, Бўка туманида салкам 13 минг гектар майдонда пахта етиштирилган. Айни кунларда пахта терими давом этмоқда.\nПрезидент шу ерда вилоят фермерлари ва қишлоқ хўжалиги мутасаддилари билан суҳбатлашган.\nДавлат раҳбари ҳамма соҳалар қатори қишлоқ хўжалигида ҳам асосий мақсад халқ манфаати эканини, қайси маҳсулот кўпроқ даромад келтирса, ўша экилишини таъкидлаган.\nМанфаатдорлик бўлиши учун қилинган харажатни қоплаб, фойда кўриш керак. Эртанги кунни бугунидан яхши бўлиши учун ҳар бир одам ўзи ҳаракат қилиши зарур. Ҳозирги замонда ким ютади - интилган ютади, меҳнат қилган ютади, деган Шавкат Мирзиёев.\nМулоқотда фермерларга ўз меҳнати самарасини кўриш вақти келгани, бунинг учун пахта теримини уюшқоқлик билан ташкил этиб, ҳосилни ёғинли кунларга қолдирмай йиғиб олиш зарурлиги таъкидланган.скачать dle 12.1


Форум доирасида агросаноат комплексида кооперация ҳамкорлигини ривожлантириш мавзусида амалий семинар қизғин давом этмоқда.\n"Халқаро савдо маркази"да Ўзбекистон-Россия ишбилармонлар кенгаши мажлиси доирасида икки мамлакатнинг инвестициявий ва иқтисодий имкониятлари ҳақида тақдимотлар ўтказилди.\nЙиғилиш давомида Ўзбекистон ва Россия олий таълим соҳаси мутасаддилари, ректорлар долзарб вазифа ва масалалар юзасидан ўзаро фикр алмашишди.\nЮртимиз заминидан етишиб чиққан, илк Ўрта асрлардан бошлаб диний ва дунёвий фанларда оламшумул кашфиётлар қилган алломаларимизнинг ҳаёт йўли ва фаолияти Европа жамиятларида катта қизиқиш уйғотган.\nЎзбекистон Республикаси Олий Мажлиси Сенати раисининг биринчи ўринбосари Содиқ Сафоев бошчилигидаги Ўзбекистон делегацияси Франциядаги Ўзбекистон элчихонасида Франция Сенати раисининг дипломатик маслаҳатчиси Юбер де Кансон билан учрашишди.\nЎзбекистон ва Тожикистон иккита ГЭСни биргаликда қурмоқчи. Бу ҳақда Ўзбекистон Республикаси президенти Шавкат Мирзиёев Тошкентда Тожикистон президенти Эмомали Раҳмон билан музокаралар якунлари бўйича матбуот анжуманида маълум қилди.


19 асрда яшаган амалдорнинг қабридан бутунлигича кийим ва француз атири чиқди - EFFECT.UZ\n19 асрда яшаган амалдорнинг қабридан бутунлигича кийим ва француз атири чиқди\n. 05:45 | 20.03.2021\nКрасноярск археологлари All Sаints Некрополини қазиш пайтида ўзларининг топилмалари ҳақида гапириб беришди. Қазиш ишлари давомида улар 1825 йилдан 1850 йилгача даврда дафн этилгани таҳмин қилинаётган бой амалдорнинг қабрини топдилар. Ngs24.ru интернет нашри бу ҳақида маълум қилган.\nУшбу археологик мерос объекти Квант савдо маркази ва қурилиши тугалланмаган кўп даражали автотураргоҳ ёнида жойлашган. Эътиборни жалб қиладиган тарафи шуки, қазишма пайтида топилган одам скелетининг костюми мукаммал ҳолатда сақланиб қолган, нақшинкор ипак кўйлак ва ундаги кумуш тугмачалар шахснинг юқори лавозимларда ишлаган амалдор эканлигини билдиради.\nТобутдан бир шиша француз атир-упаси ҳам топилган. Мутахассиснинг фикрига кўра, шишадаги мавжуд ёзувлар ўша пайтда, ҳатто Eвропада жуда камдан-кам ҳолларда ёзилганю Шунинг учун бу атирлар жуда қимматбаҳо экани маълум бўлган. Бундан ташқари костюмнинг ичидан ҳар хил илмоқлар ҳам топилган.\nТалабни қондириш учун дунёга 10 миллион тонна кўпроқ мис керак бўлади\n10 ёшли боладан ҳомиладор бўлган 14 ёшли Дарья қиз фарзанд туғди


Ёввойи Португалия. «Спортинг» базасидаги ҳужум тафсилотлари\nMay 16, 2018, 4 p.m. 7410\n15 май куни Португалиянинг «Спортинг» клубининг капюшон кийган 50 нафарга яқин мухлиси Лиссабондаги клуб базасига бостириб киришди ва жамоа футболчиларига ҳужум қилишди.\nSport.es хабарига кўра, юзи ёпилган 50 нафарга яқин шахс клуб қароргоҳига бостириб кирган ва жамоа бош мураббийи Жорже Жезусни, жамоанинг етакчи футболчиларини уришган, нидерландиялик легионер Баст Достни полга ётқизиб олиб, калтаклашган.\nImagens dos vândalos que invadiram agora pouco o CT do Sporting. Um absurdo! pic.twitter.com/piK7tpG64d\n— Arthur Quezada (@ArthurQuezada) 15 мая 2018 г.\nБундан ташқари, фанатлар жамоанинг кийим алмаштириш хонасини ағдар-тўнтар қилишган, бошқа аъзоларга тасмалар, темир буюмлар ва машъала билан ҳужум қилишган.\nБас Дост бошидан жароҳат олган, Йосип Мишич ва Родриго Баттальяга ҳам тан жароҳатлари етказилган.\nA Bola нашри хабарига кўра, Акунья ҳам жароҳатланган, жамоа физиотерапевти Марио Монтейра ва мураббий ассистенти Рауль Жозега тиғли қурол билан шикаст етказилган.\nҲужумга нима сабаб бўлди?\nБир неча кун олдин «Спортинг» чемпионатнинг охирги тури доирасида сафарда «Маритиму»га ютқазиб қўйди ва иккинчи ўринга кўтарилиш имкониятини йўқотди. Бу ўрин жамоага кейинги мавсумда Чемпионлар лигасида иштирок этиш учун йўлланма бериши мумкин эди. Фанатлар Мадейрадаёқ норозиликларини билдиришган, лекин улар шунчаки ҳақоратлар билан чекланишганди.\nЛиссабонда эса футболчиларни янада ашаддий фанатлар кутиб туришганди. «Алваладе» стадионига кириш жойида мухлислар гуруҳи жамоа етакчилари Виллиам Карвалью ва Руй Патрисиуга ташланишди, полициянинг аралашуви футболчиларни қутқариб қолди.\nУчинчи уриниш эса «муваффақиятли» чиқди.\nҚайд этиш керакки, клуб президенти Бруну де Карвалью футболчиларга нисбатан фанатларда нафрат уйғотиш билан банд бўлиб келмоқда. У бир неча марта жамоа футболчиларни ёмон натижалар учун қаттиқ танқид қилган, бир сафар асосий таркибни четлаштириш ниятини билдирганди ва бу катта шов-шув келтириб чиқарганди.\nДушанба куни клуб президенти Жорже Жезушни истеъфога чиқарганди, аммо кўп ўтмасдан унга жамоани Португалия Кубоги финалида «Авеш»га қарши кечадиган учрашувга тайёрлаши маълум қилинди.\nФутболчилар энди кубок финалини бойкот қилишадими?\nФутболчилар рўй берган воқеадан қаттиқ карахт аҳволга тушишган. Уларнинг баъзилари шартномани бекор қилишмоқчи, аксар футболчилар кубок финалини бойкот қилишни исташмоқда. Базага Бруну де Карвалью келганида эса, футболчиларнинг ҳеч бири у билан гаплашишни истамаган. Жамоа етакчилари Виллиам ва Патрисиу футболчилар билан алоҳида учрашув ўтказиб, кейинги ҳаракатлар режасини тузишмоқчи. Улар айбдорларни жазолашни сўраб полицияга мурожаат қилишга тайёрланмоқда.\nTYC Sports хабарига кўра, жамоанинг аргентиналик легионерлари Маркос Акунья ва Родриго Батталья шартномани бекор қилиб, клубдан кетишга қарор қилган.\n«Спортинг» 20 май куни Португалия Кубоги финалида «Авеш»га қарши ўйнаши керак.\nЭнг тезкор ва қизиқ янгиликларни Tribuna.uz нинг Twitter саҳифаси орқали ўқинг\nТошимицу Йошидани эслаб — «Андижон» Суперлигига қандай «олиб чиқилгани» ҳақида\n14 Ноябрь 4263\n12 Ноябрь 12443\n12 Ноябрь 23129\n14 Ноябрь 22774\n12 Ноябрь 20403\n9 Ноябрь 17802\n13 Ноябрь 16659


Ҳожимат Эркинов: “Мураббийларимизнинг кўрсатмаларини тўғри бажарганимиз туфайли ғалаба қозондик” / CHAMPIONAT.asia\n07:50Андер Эррера: “ПСЖ фантастик ўйин кўрсатди” 1 07:28ПСЖ—“Аталанта” учрашувининг энг яхши футболчиси аниқланди 2 07:06ПСЖ 25 йил деганда ЕЧЛ ярим финалига чиқди 9 03:00Olamsport: Хабиб Гэтжига жавоб қайтарди, Майк Тайсоннинг жанги камар учун бўлади ва бошқа хабарлар 0 02:04ЕЧЛ. "Аталанта" чорак финалда тўхтади. ПСЖдан даҳшатли камбэк! 103 01:41Погба "Ман Юнайтед"дан янги шартнома кутяпти 2 01:27"Арсенал" "Рома" билан ўзаро футболчи алмаштириши мумкин 0 01:20"Милан" Бакайокони қайтармоқчи 0 01:14"Уотфорд" Сарр учун "Ливерпуль"дан 40 млн фунт талаб қиляпти 1 00:59"Ким 3 бўлак нонни нутелла билан истеъмол қилса, заҳирада қолади" — Нагельсманн 5 00:52"Рома" Пеллегрини учун янги шартнома тайёрламоқда 0 00:14"Ман Сити" Сандрони харид қилиши мумкин 3 00:05Спортчилар ижтимоий тармоқларда 0 23:54Заа Чемпионлар Лигасида ўйнамоқчи 1 23:31"Сосьедад" Эдегор билан хайрлашди, у Мадридга қайтади 1\nҲожимат Эркинов: “Мураббийларимизнинг кўрсатмаларини тўғри бажарганимиз туфайли ғалаба қозондик”\n08 ноя 2019 13:46\nТеглар : Ўзбекистон U-19Ҳожимат Эркинов\nБиласиз, куни кеча Ўзбекистон ёшлар терма жамоаси Саудия Арабистони мезбонлиги остида ўтаётган Осиё чемпионати саралаш баҳсларидаги иштирокини бошлади.\nҲамюртларимиз учун ғалаба билан тугаган учрашувдан сўнг “Қўқон 1912” клуби футболчиси Ҳожимат Эркинов фикрларини билдириб ўтди.\n- Биринчи галда Ҳиндистонга қарши кечган ўйин ҳусусидаги илк фикрларингиз...\n- Менимча яхши беллашув бўлди. Биринчи бўлимда озгина қийналдик. Рақибимиз мудофаада тартибли ҳаракатланди. Устига устак шамолга қарши тўп тепишга тўғри келди. Иккинчи таймни анча фаол бошладик ва ўз мақсадимизга эришдик.\n- Ҳиндистонда футбол йилдан йилга ривожланмоқда. Улар Тошкентда бўлиб ўтган U-16 осиё чемпионати саралашида биринчи ўринни эгаллаб кейинги босқичга чиқишди. Мазкур ёш тоифасидаги терма жамоадан ҳам жиддий қаршилик кутганмидингиз?\n- Ҳа. Албатта. Барча мамлакатлар қатори у ерда ҳам футболга катта эътибор қаратилаётганини билардик. Бизга муносиб қаршилик туғдиришди.\n- Жамоадаги айрим футболчиларда халқаро тажриба йўқ эди. Ўртоқлик ўйинлари ўз йўлига. Шу сабабдан илк дақиқаларда ҳаяжон бўлгани табиий...\n- Босим ва ҳаяжон ҳар бир футболчида бўлади. Чунки, биз ватанимиз ва оиламиз шаънини ҳимоя қилиш учун тўп тепяпмиз. Фикримча, мураббийлар штабининг кўрсатмаларини тўғри бажарганимиз туфайли уч очкони қўлга киритдик.\n- Кейинги турда жамоа янада эркин ва ҳотиржам тўп тепиши мумкинми?\n- Иккинчи турда бунданда оғир бўлишини тахмин қиляпмиз. Боиси, рақибларимиз бизнинг ўйинларимизни бошидан оҳиригача ўрганишганлиги аниқ. Футболчилар ва мураббийлар билан биргаликда рақибларимизни таҳлил қиламиз ва шунга яраша ҳозирлик кўрамиз.\n"Мухлислардан карикатура": Абрамовга бу хабар ёқди 8\nМуносабат. Расмий ўйинлар бекор бўлганидан кейин ФИФА кунларини сақлаб қолгандан не фойда 7\nВадим Абрамов: "Октябрь ва ноябрь ойларида ўртоқлик ўйинлари ўтказишга ҳаракат қиламиз" 20\nBreaking news. Ўзбекистон терма жамоасининг ЖЧ-2022 саралаши доирасидаги ўйинлари 2021 йилга қолдирилди 31


"O‘zbekiston armiyasi, 2017/2" китоби\nO‘zbekiston armiyasi, 2017/2\nЭртанги кунимизнинг энг катта кучи нимага асосланади? Ёшларга, маррани баланд олган фарзандларга. Ватанпарварлик руҳида тарбиялаш деганда фақат армияга тайёрлаш тушуниладими? Йўқ, албатта. Аввало, ҳарбий-ватанпарварлик тарбияси орқали ўсмир қалбига садоқат, жасорат, матонат туйғулари сингади. Демак, фуқаролик позицияси шакллана боради. Бу нима дегани? Бу, Ватани, халқи олдидаги бурчини англайди, дегани. Бундай қудратга эга фарзанд мамлакати, миллати учун ишончли таянч ва суянч бўла олади. Тан олиш керак. Баъзан оилада, мактабда бера олмаган тарбиямизни ҳаёт мактаби дея эътироф этилаётган армияда олади.\nИжтимоий-сиёсий, ахборот-таҳлилий, маънавий-маърифий, ҳарбий-ватанпарварлик йўналишидаги “Ўзбекистон армияси” журналининг мазкур сонида юқорида келтирилган мавзуларга оид мақолалар, Қуролли Кучларга боғлиқ маълумотлар, миллий армиямиз қўшинларида олиб борилаётган ислоҳотлар, ҳарбий хизматчилар ва ёшларга оид маслаҳат ва тавсиялар ўрин олган.\nO‘zbekiston armiyasi, 2018/4\nO‘zbekiston armiyasi - 2019/3\nO‘zbekiston armiyasi, 2018/3\nO‘zbekiston armiyasi, 2019/4\nO‘zbekiston armiyasi, 2018/1\nO‘zbekiston armiyasi, 2019-2\nO‘zbekiston armiyasi, 2017/1\nO‘zbekiston armiyasi, 2018/2\nO‘zbekiston armiyasi, 2019/\nZamonaviy muzeyshunoslik tendensiyalari


ЎзА - Соҳибқирон таваллуди кунига бағишланди\nСоҳибқирон таваллуди кунига бағишланди\n07.04.2018 08:30 Чоп этиш версияси\nҚашқадарё вилояти Шаҳрисабз шаҳрида Ўзбекистон ёшлар иттифоқи ташаббуси билан Соҳибқирон Амир Темур таваллудининг 682 йиллиги муносабати билан “Аждодларга муносиб ворис бўлайлик!” шиори остида тадбир ташкил этилди.\nБошланғич ташкилот етакчилари, ҳарбийлар, тарихчи-олимлар, ёшлар иштирокидаги тадбир буюк саркарда ҳайкали пойига гул қўйишдан бошланди.\nАмир Темур ва темурийлар тарихини ўрганишга бағишлаб ташкил этилган илмий-амалий конференцияда соҳибқирон юритган сиёсат, “Темур тузуклари”да илгари сурилган эзгу ғояларга оид маърузалар тингланди.\nАмир Темур хиёбонида темурийлар даври ва ҳаётини акс эттирувчи театрлаштирилган томошалар, кураш, қиличбозлик, ўзбек жанг санъати спорт турлари бўйича республика очиқ турнири ҳамда “Ёшлар марафони” ўтказилди. Шунингдек, тадбир доирасида ташкил этилган “Темур тузуклари” билимдони” танловида ёшлар ўз салоҳиятини синовдан ўтказди.


Замонавий модада Марказий Осиё мотивлари тобора ёрқинроқ кўзга ташланмоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nШимларга туширилган шарқона принтлар, наматдан ясалган аксессуар ва миллий нақшли шарфлар. Бугунги кунда Марказий Осиёнинг кўплаб дизайнерлари ўз коллекцияларида этник ўзига хосликлардан фойдаланяпти. Кутьюрелар сўзига қараганда, одатдагидан фарқ қилувчи, халқ анъаналарига асосланган услубий қарорлар замона киборлари эътирофини қозонмоқда.\nАЙДАНА МИНАЙДАРОВА, ДИЗАЙНЕР /ҚОЗОҒИСТОН/:\n- Бугунги кунда дизайнерларимиз бувиларимиз, уларнинг бувилари фойдаланган қадимий материаллардан фойдаланмоқда. Айни вақтда мутлақо янгича кўринишдаги, кўнгилга ёқадиган, санъатга, юксак модага мос нодир буюмлар яратяпти. Бу жуда-жуда муҳим. Шу билан бирга, ўзимиздаги маданий фарқлиликни, материалларимизни, бизга хос принтлар ёки ранглар гаммасини ҳам урфга киритишга зарурат катта.\nБугунги кунда кўплаб дизайнерлар учун этноуслуб претто-порте оламига олиб кирувчи ташриф қоғози бўлиб қолгани сир эмас. Унинг ўзига хос жиҳатлари бор. Асосий талаблардан бири – либос ва пойабзаллар фақат табиий мато ва материаллардан ясалиши шарт. Масалан, ипак, пахта, жун, чарм ва зиғир толаларидан. Марказий Осиё минтақаси ёш модельерларининг одатдагидан фарқ қилувчи, ёрқин ишлари уларнинг янги fashion-майдонларни муваффақият билан забт этишига имкон яратади. Айни вақтда хорижлик мутахассислар қизиқишини оширади, уларга илҳом беради.\nИРИНА БАЙЖАНОВА, МОДА ЭКСПЕРТИ:\n- Биласизми, уч йил муқаддам Дрис Ван Нотен янги коллекцияси чиққан, унда ўзбек нақшларидан фойдаланилган, ҳамма лол қолганди, бундай миллий орнамент билан чиққан дизайнер ишига қизиқиш билан қараганди. Жаҳоннинг ҳамма дизайнерлари Марказий Осиё намуналаридан илҳом олаётгани сир эмас.\nМода соҳаси мутахассислари айтишича, трендда бўла олиш учун миллий костюм кийиш шарт эмас. Қиёфага этник ўзига хослик берувчи бир қанча чизгилар киритиш кифоя. Дизайнерлар эса мода ишқибозларининг талабларини қондириш учун нима зарур бўлса, барчасини амалга оширади.\nСТЕФАН РАБИМОВ, “FORBES” МОДА МУҲАРРИРИ /АҚШ/:\n- Агарда Қозоғистон модаси қозоғистонликлар томонидан етарлича эътироф этилса, етарлича миқдорда фойдаланилсагина уни жаҳон модаси харитасига киритиш имкони туғилади. Ўшандагина Қозоғистоннинг мазкур нақшлари, анъаналари, миллий тарихи ва бойлиги ички бозорда етарлича қўлланади. Ва шунда ҳаммаси рисоладагидек бўлади.\nЛЮДМИЛА МИХАЙЛОВА, ДИЗАЙНЕРЛАР УЧУН КОНСАЛТИНГ КОМПАНИЯСИ ПРЕЗИДЕНТИ /ФРАНЦИЯ/:\n- Фикримча, ҳар бир мамлакатда ўзига яраша тарих бор. Уни санъат, дизайн орқали албатта кўрсата олиш зарур, у ҳар қандай давлатнинг бойлиги экани шубҳасиз. Шунинг учун Қозоғистоннинг улкан бойлиги борлигини тан олиш керак ва уни албатта мода орқали тақдим этиш лозим.\nМарказий Осиё мотивлари қай тариқа Европа услуби билан уйғунлашиши мумкинлигига ҳар йили ўтадиган мода ҳафталиклари гувоҳлик беради. Улар минтақада ҳам, ундан ташқарида ҳам ташкил қилинади. Шу билан бирга, хорижлик кутюрьелар кўпинча қадимий тимсолларга таянади, Марказий Осиёга хос этноуслубнинг ўзига хос руҳиятини намойиш қилади.


Президент мактаблари босқичма-босқич ташкил этилади\n21 Фев 2019 15048\nДавлатимиз раҳбарининг 2019 йил 20 февралда “Президент мактабларини ташкил этиш чора-тадбирлари тўғрисида”ги қарори қабул қилинди.\nЎзбекистон Республикаси Халқ таълими вазирлиги матбуот хизмати маълумотига кўра, Президент мактабларининг асосий мақсади таълим жараёнига илғор технологияларни қўллаш орқали иқтидорли ёшларни тарбиялаш ва ўқитиш, рағбатлантириш ҳамда келгусида уларни салоҳиятини қўллаб-қувватлаш. Шунингдек, ўқувчиларни касб-ҳунарга йўналтириш, етакчилик кўникмалари ва нотиқлик маҳоратини ривожлантириш, танқидий фикрлаш, ахборотни излаш, таҳлил қилиш ва қайта ишлаш, олинган билимларни амалиётда қўллаш каби кўникмаларни шакллантиришдан иборат.\nПрезидент мактаблари Қорақалпоғистон Республикасида, шунингдек, барча вилоятларда ва Тошкент шаҳрида ихтисослаштирилган таълим муассасалари шаклида ташкил этилади. Таъкидланишича, 2019 йилда дастлабки мактабларнинг қурилиши бир вақтнинг ўзида Тошкент ва Нукус шаҳарларида, ҳамда Хоразм вилоятида бўлади. Ўз навбатида, 2020 йилда Бухоро, Жиззах, Қашқадарё, Самарқанд ва Фарғона вилоятларида, шунингдек, 2021 йилда Андижон, Навоий, Наманган, Сурхондарё, Сирдарё ва Тошкент вилоятларида Президент мактабларини ташкил этиш режалаштирилган.\nУшбу мактабларга қабул қилиш республика таълим муассасаларининг 4-синф битирувчилари орасида Халқ таълими вазирлиги томонидан белгиланган тартибда ўтказиладиган мантиқий фикрлаш тестлари, ёзма имтиҳон ва суҳбатлар натижаларига кўра амалга оширилади.\nПрезидент мактабининг йиллик қабул квотаси 24 нафар ўқувчидан иборат бўлиб, иккита синфга бир хил – 12 нафардан ўқувчи тақсимланади. Биринчи ўқув йилида эса 5-10-синфларига ҳар бир мактаб 144 нафардан ўқувчи қабул қилади.\nМаълумот учун, 2019 йил 18 ноябрда Ўзбекистон Республикаси Президенти Нукус шаҳрида бўлиб ўтган учрашув давомида, ҳар бир вилоятда Президент мактабларини ташкил этиш тўғрисида эълон қилган эди.\n14 Июл 2020 2962\n22 Июл 2020 2403\n20 Июл 2020 2283\n24 Июл 2020 2122\n24 Июл 2020 2057\n24 Июл 2020 2045\n24 Июл 2020 1985\n14 Июл 2020 1585\n24 Июл 2020 1385\n15 Июл 2020 1281\n24 Июл 2020 1215


Ўзбекистондаги рус нашрлари эркинроқми?\nЎзбек тилидаги оммавий ахборот воситалари ëппасига мамлакатдаги иқтисодий-ижтимоий вазиятни алвон рангларда кўрсатиш борасида мусобақа қилиб турган бир пайтда¸ айрим рус нашрларида муаммонинг қулоғи кўриниб қолмоқда.\nЎзбекистонда пластик карточкаларнинг жорий этилиши билан боғлиқ аҳоли норозилигининг ортаётгани бу масалада маҳаллий матбуотни ҳам тилга киришга мажбур қилгандай. Бироқ ҳозирча пластик карточкаларни жорий этиш жараёнини кўпроқ русийзабон газеталар шубҳа остига қўйишга журъат этмоқда.\n7 октябр куни “Правда Востока” газетаси “Пластик карточкаси омонат дафтарчаси эмас” номли мақолани эълон қилди. Мақолада пластик карточкаларнинг қулайликлари қаторида электрон тўловларни жорий этиш шароити ҳозирча талабга жавоб бермаслиги ҳам таъкидланган.\n“Маошни пластик карточкаларга ўтказиш кўлами ортмоқда, аммо савдо ва хизмат кўрсатиш корхоналарини банк терминаллари билан жиҳозлаш 30 ва айрим районларда 20 фоизни ҳам ташкил этмаётир”¸ дейилади ҳукумат газетасида.\n“Правда Востока” газетаси бош муҳаррирининг ўринбосари Виктор Вектярев ушбу танқидий мақола туфайли ҳеч қандай босим бўлмаганини айтади.\n- Бу ҳақда ёздик ва бунинг ҳеч қандай қийин жойи йўқ. Бор нарсани ёздик. Кўриб турганингиздай ўз жойимда ўтирибман, ҳеч ким ишдан олингани йўқ. Ҳеч ким телефон қилиб урушгани ҳам йўқ. Бу нормал ҳолат¸ деди Вектярев.\nЎзбекистонда пластик карточкаларни жорий этиш жараёнига тўсқинлик қилмаслик борасида биринчи галда савдогарлар огоҳлантирилган эди. Ушбу қатъий огоҳлантирув телевидениеда кунига эллик мартадан эфирга узатиладиган рекламада ўз аксини топган.\nАйни пайтда пластик карточкалар борасида тилга кирган маҳаллий матбуот жуда кўпчилик одамларнинг қийналиб норози бўлаётгани ҳақида айтмаётир, аммо пластик карточкаларни жорий этиш жараёнида танганинг бошқа томони ҳам борлигини эслатаётгандай.\n“Янги Аср” газетаси пластик карточкаларнинг олувчи ва сотувчи ўртасидаги тўсиққа айланганини қайд этди. “Новости Узбекистана” ҳафталиги эса “Бутун давлатни карталаштириш” номли мақолада ойликларни мажбуран пластик карточкаларга ўтказишни талаб этган ҳеч қандай расмий ҳужжатнинг йўқлигини қайд этади. “Новости Узбекистана” газетаси атиги 4500 нусхада чоп этилади. Газета раҳбари Баҳодир Йўлдошев инфляцияни жиловлаш воситаси сифатида жорий этилаётган пластик карточкалар тизими шошмашошарлик билан жорий этилаётганини таъкидлайди.\n- Жойларда карточкалардан фойдаланиш ускуналари бўлмаган бир пайтда ҳамма-ҳаммага карточкаларни тарқатиш амалиёти бевақт амалга оширилаяпти. Бу ишлар билан бевосита шуғулланиши лозим бўлган тузилмалар ҳали тайёр эмас. Мана айрим оммавий ахборот воситаларида карточкаларнинг яхши ишлаётгани ҳақидаги чиқишлар пайдо бўлаяпти. Тўғри, айрим жойларда карточкалар ишлаяпти бироқ бутун Ўзбекистонда вазият шундай эмаску¸ дейди Баҳодир Йўлдошев.\nЙўлдошевнинг айтишича, маҳаллий матбуот ҳозирги кунда деярли исталган мавзуда баҳс юритиши мумкин. Аммо бу ҳар бир нашр раҳбарига боғлиқдир, дейди у.\n- Биласизки¸ бизда цензура ман этилган. Нашриётчи ва бош муҳаррир цензор ҳисобланади. Ҳамма нарса уларнинг мана шундай ўткир муаммоларни ҳис эта олиш қобилиятига боғлиқдир. Биз бераётган материаллар воқеълик ва халқ дардини акс эттириш билан биргаликда раҳбариятимизнинг қарорларига ҳам зид эмас¸ дейди Йўлдошев.\nЖурналист Нарзилло Охунжонов фикрича, рус тилидаги маҳаллий газеталар пластик карточкаларни жорий этиш қийинчиликлари ҳақида ёзиб ўзининг мустақил позициясини акс эттираяпти. Буни эса нормал ҳолат сифатида қабул қилиш лозим, дейди у.\n- Бугунги кетаëтган жараëнларга¸ босқичма-босқич олиб борилаëтган ислоҳотларга кимдир ўзининг муносабатини¸ ўзининг фикрини матбуотда эркин ифода эта олиши керакку. Журналистнинг ҳам¸ оддий фуқаронинг ҳам ўзининг эркин фикрини матбуотда эркин ифода эта олиш ҳақ-ҳуқуқи қонун билан белгилаб қўйилганку. Ўша нормал ҳолат¸ дейди журналист Нарзилла Охунжонов.


Сампаоли Агуэрони жазолади\n25.06.2018 10:41 0 2051\nАргентина терма жамоаси ҳужумчиси Серхио Агуэро жаҳон чемпионатининг учинчи тури доирасидаги Нигерияга қарши ўйинида майдонга тушмайди.\nБош мураббий Хорхе Сампаоли шундай қарорга келган. У футболчини Хорватия термасига ютқазганидан кейин айтган гаплари учун жазоламоқда.\nГап шундаки, ўтган турда Хорватияга 0:3 ҳисобида ютқазгач, мураббийга ёғилаётган танқидлар ҳақида сўзлай туриб, шундай деган эди: «Сампаоли нимани хоҳласа гапириши мумкин».\nХорватлар билан ўйинда Агуэро 54 дақиқа майдонда ўйнаган ва рақиб жарима майдони ичида фақат бир марта тўп билан ҳаракат қилган эди. Ва айнан у терма жамоасининг бу йил жаҳон чемпионатидаги ҳозирча ягона бўлиб турган голининг муаллифи ҳисобланади.\nАргентина терма жамоаси 26 июнь куни Нигерия терма жамоаси билан ўйнайди.\nаргентина терма жамоаси агуэро\nСпорт 16/06, 17:40\nАргентина термаси Исландияга қарши ўйинни машҳур учлик билан бошлайди


Воситачилик эътиқоди - Musulmonlar\nҚуръонда ширкка алоқадор бўлган оятлардаги сиғинилган ва ёрдамга чақирилган ҳаёлий илоҳларнинг ўрни » مِّن دُونِهِ – Аллоҳнинг дувни” калималари билан ифода қилинади. Дувн – баланднинг зидди, энг юқори мартабадан сал пастроғи, ундан олдин, ундан пасти ва яна энг яқин деган маъноларда ҳам ишлатилади. Аллоҳнинг дувнидан дегани – Аллоҳдан сал пастроқ мартабада ёки Аллоҳдан олдин деган маъноларни англатади.\nМушриклар Аллоҳни оддий бир қиролдек билиб, ўзларини Аллоҳдан узоқ тутадилар, унга етишиш учун Аллоҳга яқин деб ўйлаган баъзи жонли ёки жонсиз нарсаларни, ақлли ёки ақлсиз борлиқларни ўзларига воситачи қилиб оладилар. Христианлар Исо алайҳиссаломни Аллоҳнинг ўғли, Маккали мушриклар сиғинган руҳониятларини Аллоҳнинг қизлари, воситачилар эса, воситачи қилиб олган буюкларини (пирларини) Аллоҳнинг авлиёси яъни, унинг махсус дўстлари деб билишлари юқоридаги “дувниллаҳ” калимасидаги маънодандир.\nМушриклар Аллоҳнинг зотига ширк қўшмайдилар, яъни биттадан ортиқ Аллоҳ бор деб даъво қилмайдилар. Уларнинг иддаоси Аллоҳнинг сифатларида шерик қилишидир. Яъни, воситачи қилиб олган борлиқларда Аллоҳга хос бўлган хусусиятлар бор деб билишидир. Шу сабабли уларни ўлимсизлаштирадилар, ғайри табиий эшитиш, инсон табиатида бўлмаган кўриш даражаси, бировнинг ичидагини билиб олиб, унга ғойибдан ёрдам бериш каби хусусиятларга эга деб биладилар. Энг ачинарлиси шуки; бундай ваколат ва хусусиятларни уларга Аллоҳ берган деб ўйлашларидир.\nМаккали мушриклар Каъбани тавоф қилганда шундай дейишар эди: “Лаббайка ла шарийка лак илла шарийкан ҳува лак тамликуҳу ва ма малак» “Буюр Аллоҳим, сенинг шеригинг йўқдир. Фақатгина битта шеригинг бор, у ҳам бўлса; унинг барча ваколатлари ва унинг ўзи ҳам сеникидир.”\nАббос айтадики: “Улар: “Лаббайка ла шарийка лак. Буюр (Амр эт), сенинг асло шеригинг йўқдир” деган онларида, Муҳаммад алайҳиссалом уларга шундай дер эди: “Ҳолингизга вой! Шу ерда тўхтатинг, шу жойида тўхтатинг!” Қуйидаги расм орқали, оддий инсон билан Аллоҳнинг ўртасига киргизилган воситачилар шаклини тасаввур қилиб олиш мумкин. Ширк Пирамидаси\nШиркнинг Умумий Шаклланиши\nШаклда жойлашган бўлимларга назар солайлик.\n1-Сирот-и Мустақим (Тўғри йўл): Бу- Аллоҳ истаган йўлдир. Тўғри ишончга эга бўлган ва тўғри ҳаракат қилган барча инсон у йўлга кирган бўлади. Тўғри ҳаракат қилиш эса, Аллоҳ истаган ишларда давом этишдир. Аллоҳ инсоннинг шоҳ томиридан (Нерв ҳужайраларининг учларидан) ҳам яқиндир.\nТўғри йўл шайтоннинг асосий иш жойидир. У Аллоҳдан изн олиши биланоқ шундай деди:\n“…Улар учун, сенинг тўғри йўлинг устида ўтиришимга қасам ичаман. Сўнгра олдиларидан, орқаларидан, ўнг тарафидан ва чап тарафларидан келаман (реаксияга кираман). Уларнинг кўпчилиги сенга шукр қилмаганини кўрасан.” ( Аъроф 7/16-17)\nЭнг катта ва асосий муаммо бу – инсон шайтонларининг етказган муаммосидир. Улар ҳам тўғри йўлда ўтирадилар. Аллоҳни инсонлардан узоқда деб тушунтирадилар ва ўртада қолган бўшлиқни ўзлари эгаллашни бошлашади.\n2-Тангрилар: Аллоҳ билан инсон ўртасида ўрни бор деб билинган, бир томондан инсон, бошқа бир томондан Аллоҳга ўхшатилгани боис воситачи қилиб олинган борлиқлар.\n3-Ота-боболар руҳлари: Инсонлар ўлиб кетган катталарини буюклаштириш ва мубораклаштиришни жуда яхши кўрадилар. Уларга Аллоҳга хос бўлган сифатларни нисбат берадилар. Фано филлаҳ яъни, Аллоҳда йўқ бўлиб кетиш ва ваҳдати- вужуд каби тушунчаларнинг манбаъси шу бўлса керак. Бу эса уларни тангрилаштиришдир.\n4-Дин одамлари: Инсонлар билан муомалага кириб юқоридаги йўналиш ва тушунчани дин номидан динга олиб кирганлардир. Аллоҳ билан инсон ўртасида ўртакашлик, яъни воситачилик қилгани боис, ярми инсон ярми тангри дек қабул қилинадилар.\n5-Инсон: Пайдо қилинган бу муносабатдаги алоқалар, инсондаги диний туйғуларини суиистемол қилишга йўл очади. Инсонларни бу ташкилот ичига олиб кирган нарса- ўша жамоа ичида бўлишнинг фойда илинжи ва манфаатдор бўлиш орзусидир. Ушбу оят айнан ўша нарсага диққатни жалб қилади:\n“(Иброҳим) шундай деди: “Сизларни бу бутларга сиғинишингизни сабаби, дунё ҳаётида ўртангизда бирлик-биродарлик бўлиши учундир, холос. Қиёмат куни эса, бирингиз бошқангизни кўришни ҳам хоҳламайди, ҳар бирингиз бошқа бирингизга ташланади. Борадиган жойингиз шу оташдир. Сизга ёрдам берадиган ҳам бўлмайди.” (Анкабут 29/25)\nҲақ диндан бошқа ҳар қандай дин юқорида айтилганидек, бир ҳил йўналиш остида бўлади. Аллоҳ таоло баъзи Яҳудий ва Ҳристианлар ҳақида шундай деди:\n“Билимдонларини, дин одамларини ва Марямнинг ўғли Масиҳни Аллоҳдан олдин бир роб деб уларни ушладилар (ёпишиб маҳкам ушлади). Аслида уларга берилган буйруқ – фақатгина ягона бир Илоҳга қуллик қилишлари эди. Ундан бошқа тангри йўқдир. Аллоҳ уларнинг ширкидан узоқдир.” (Тавба 9/31)\nАдийй бин Ҳатим айтадики: “Набий соллаллоҳу алайҳи ва саллам ёнига келдим, бўйнимда олтин ҳоч бор эди. У киши: «Адийй, ташлаб юбор шу бутни” деди. У кишидан шу оятни эшитдим: “Аҳборлари ва роҳибларини Аллоҳдан олдин роб деб билдилар…” ва айтдики: “Улар буларга ибодат қилмадилар, аммо бирор нарсани (Роҳиб ва аҳборлари) ҳалол деса ҳалол деб билдилар, ҳаром деса ҳаром деб билдилар.” Уларни роб деб билишлари шундай бўлган.”\nТўғри йўлда яъни, сирот-и мустақимда бўлишни истаган ҳар бир инсонни олдидан турли тўсиқлар чиқади. Чунки, сирот-и мустақим шайтоннинг иш жойидир. У тузоқларини айнан ўша йўлда қуради. У, йўлга кирганларга воситачилар ҳақида висирлашни бошлайди, уларни Аллоҳга яқин экани ва Аллоҳнинг авлиё-дўстлари эканини, Аллоҳга олиб борувчи йўлда уларга эҳтиёж борлигини, ўртакашлик ва шафоатчи бўлишларини висирлашни бошлайди. Афсонавий ва ҳаёлий ҳикоялар тўқиб айтиб, Аллоҳ уларни асло хафа қилмаслигини даъво қилади. Хуллас калом, уларга нима қилиб бўлса ҳам таслим қилиш йўлларини излайдилар ва инсонларни уларга таслим қилиб, қул ва мутеъ бўлган ҳолда аста секин ўзларига робб даражасигача олиб чиқади. Улар бундай ишларда ақилларини ишлатмайдиган кишилардан ва эски анъана ва урф-одатлардан фойдаланадилар. Инсонлар ўзларини уларга таслим қилганларидан сўнг, аста секин Аллоҳдан алоқалари узулиб ва унга бўлган ишончидан кўра воситачилар (пирлар) га бўлган ишонч ва муҳаббатлари ошиб боради. Бунга иккита мисол келтирамиз; Биринчиси аҳли китобнинг Католиклари, яна бири Таоистлардир.\n Ат-Тобарий, Жомиъул-баён 11-жл, 519-ш, Нажм сураси, 19-оят.\n Муслим, Ҳаж, 3/22-1185.\n Термизий, Тафсир ал-Қуръан, 10-боб, ҳадис но 3095, Истанбул, 1981, жл 5- с.\nКуфр Тузоқ Ширк


Ўзбекистонда энг кўп сотилган автомобил модели эълон қилинди\n16:46 14.10.2019 (Янгиланган 16:47 14.10.2019)\nNexia 3 - Ўзбекистонда йил бошидан буён энг кўп сотилган автомобил бўлди. 2019 йилнинг 9 ойида 52176та автмобил сотилган.\nТОШКЕНТ, 14 окт – Sputnik. Ўзбекистон ҳудудида 2019 йил бошидан буён энг кўп сотилган автомобил модели маълум бўлди. Бу ҳақида ЎзАвтосаноат матбуот хизмати хабар қилмоқда.\n“Ўзбекистонликлар орасида энг машҳур автомобиль – Nexia 3. 2019 йил бошидан буён 52 176 дона ана шундай автомобил сотилган”, - дейилган муассаса хабарида.\nNexia 3 – йил бошидан буён Ўзбекистонда энг оммавий автомобил унвонини эгаллаб турибди. Хусусан иккинчи квартал якунида ҳам 30 605 дона сотилган автомобил кўрсатгичи билан Nexia 3 – энг оммавий автомобил бўлган эди.


Ўзбекистонлик йигит АҚШдаги фильмлар танловида ғолиб бўлди\n12:04 / 22.08.2017\nАҚШнинг Лос-Анжелес шаҳрида анъанавий HollyShorts фильмлар фестивали ўтказилмоқда. Бу тадбирда 40 дақиқа ва ундан камроқ ҳажмда бўлган фильмлари билан бутун дунёдан киноижодкорлар иштирок этишади.\nФестивалга 30дан ортиқ йўналиш бўйича ишлар қабул қилинади. Унда ижодкорлар нафақат ўз ишларини намойиш қилишади, балки бир-бирлари билан танишишлари, тажриба алмашишлари ва келажакда ҳамкорлик қилишлари учун турли тадбирлар ўтказилади.\nУшбу фестивалда Ўзбекистондан Анвар Мадраимов ҳам қатнашди. У 1995 йилда, Тошкент шаҳрида таваллуд топган ва 2013 йилдан бери Нью-Йорк кино академиясида таҳсил олади.\nHollyShorts фильмлар фестивалида эса Анвар ўзининг 20 дақиқалик A Birthday Card — «Туғилган кун откриткаси» фильми билан иштирок этиб, Best Youth — «Ёшлик йўналиши бўйича энг яхши фильм» муаллифи деб топилди.\nФильм трейлерини IMDb кинолар тармоғи сайтида томоша қилиш мумкин. Тўлиқ версияси эса яқин орада интернетга жойланади.


Асакалик тадбиркор Сирожиддин Нажмиддинов туман марказида ташкил қилган “Тасанно Омад Люкс” савдо мажмуасини шериги Анвар Ўринбоев тортиб олинганидан шикоят қилмоқда.\nАсакалик тадбиркор Сирожиддин Нажмиддинов. Фото: Малоҳат Эшонқулова\nИқтисодий ишлар бўйича Наманган вилояти суди жорий йилнинг 13 август куни бундан аввалги суднинг Нажмиддиновни “Тасанно Омад Люкс” МЧЖ таъсисчилари сафидан чиқариш ҳақидаги қарорини ўз кучида қолдирди.\n2019 йил 19 май куни иқтисодий ишлар бўйича Андижон туманлараро суди жамиятнинг яна бир таъсисчиси Анвар Ўринбоев фойдасига қарор чиқарган. Унинг иштирокисиз ўтказилган мажлис баённомалари ва шартномаларини ҳақиқий эмас, дея топган. Сирожиддин Нажмиддиновни 167-модда (ўзганинг мулкини ўзлаштириш) бўйича айблаган эди.\nАндижон туманлараро суди қароридан\nНажмиддиновнинг “Элтуз”га билдиришича, у савдо мажмуаси ташкил этиш мақсадида шериги Алишер Толипов билан бирга 2011 йилнинг август ойида “Тасанно Омад Люкс” МЧЖни ташкил қилган. Анвар Ўринбоев жамиятга кейин келиб қўшилган.\nС. Нажмиддинов бозор қурилишини етти йил бурун шу ташландиқ жойда бошлаганини айтади\n“Мен жамиятнинг низом жамғармасини шакллантириш учун жами 1.800.000 сўмни ўз ёнимдан тўладим. 2011 йили низом жамғармаси 10.000.000 сўмга оширилди. Ўринбоевнинг улуши 45 фоиз, меники 55 фоиз этиб белгиланди. Аммо у тағин ўз улушини тўлашдан бош тортди. Мен ўзим учун 4.000.000 Ўринбоев учун 3.000.000 сўм тўлашга мажбур бўлдим”, дейди Нажмиддинов “Элтуз” мухбирига.\nБозор мажмуаси қурилиши\n“Тасанно Омад Люкс” МЧЖнинг бир қанча хизматчилари ҳам Анвар Ўринбоевнинг бозор мажмуаси қурилишида мутлақо кўринмагани, маблағ ҳам қўшмаганини тасдиқлашади.\n“Анвар дегани мажлис йиғилишларига келгани ҳам йўқ. Ҳеч ким уни танимайди ҳам. Чунки у 20 йилдан бери Тошкентда яшайди”, дейди ширкат омборчиси Болтабой Дилмуродов.\nБозордаги видеоқўриқлаш ускунаси\nСирожиддин Нажмиддинов ўз “шериги” Анвар Ўринбоевнинг суд, прокуратура идораларидаги танишларини пеш қилиб, шантаж йўли билан жамиятнинг 45 фоиз улушига эгалик қилгани, кейинчалик эса суднинг уни эгалик ҳуқуқидан маҳрум қилиш қарорини олишга эришганини иддао қилади.\n“Жамиятни оёққа турғазишга, 500 ўринга мўлжалланган бозор мажмуаси қурилишига 7 йил умрим, ҳаракатим, пул маблағларим кетди. Энди қуриб битказилганида ҳаммасини йўқотдим. Энди мен ҳеч кимман”, дейди тадбиркор “Элтуз” нашрига берган интервьюсида.\n“Тасанно Омад Люкс” МЧЖга тегишли бозор мажмуасининг бугунги кўриниши\n“Элтуз” нашри мухбири ҳозирча Асакадаги “Тасанно Омад Люкс” МЧЖга эга чиқаётган Анвар Ўринбоев билан боғлана олгани йўқ. Демак, мавзу мулк можаросидаги иккинчи тараф учун очиқ қолади.\ndata-title="Асакалик тадбиркор бозорини шериги тортиб олганини айтмоқда" data-description="<!-- wp:paragraph --> <p>Асакалик тадбиркор Сирожиддин Нажмиддинов туман марказида ташкил қилган "Тасанно Омад Люкс" савдо мажмуасини шериги Анвар Ўринбоев ..." data-image="https://eltuz.com/wp-content/uploads/2019/08/r6247529.jpg" data-url="https://eltuz.com/video/211131/" data-services="facebook,odnoklassniki,twitter,telegram" data-counter="ig">


Парламент диний вазиятдан ташвишда\n08 май 2021, Тошкент вақти: 18:17\n2000 дан ортиқ диний ташкилот фаолият юритаётган Қирғизистонда экстремистик ташкилотларга аъзоликда айбланиб қамалаётганлар сони ҳам ўсиб бормоқда.\nҚирғизистонда 2126 та диний ташкилотнинг фаолият юритаётгани мамлакат хавфсизлигига таҳдид сифатида кўрилмоқда ва депутатлар бу жараëнни жиловлаш таклифини илгари сурмоқдалар.\nҚирғиз депутатлари экстремистик руҳда ташвиқот олиб бораётган Ҳизбут-Таҳрир каби оқимларга қарши курашни кескин кучайтириш таклифи билан чиқмоқдалар.\n- Бугун экстремистик мазмундаги варақаларни тарқатаётганлар эртага қурол тарқатишади. Бу эса ҳукуматнинг босиб олинишига сабаб бўлади, деди шундай қарашдаги депутатлардан бири Эрнест Акрамов.\nПарламент депутатлари фикрича, Қирғизистонда таъқиқланган айрим диний оқимлар аъзолари ўзларининг экстремистик ҳаракатларга алоқадорлигини яширмай, очиқ-ойдин тарғибот-ташвиқот ишларини олиб бораётганлари мамлакатдаги диний вазиятнинг назоратдан чиқаётгани даракчисидир.\nАйрим қирғизистонликлар ўзларининг Ҳизбут-Таҳрир партиясига алоқадор эканини яширмайдилар. Қирғизистон қонунчилигида Ҳизбут-Таҳрир партияси тақиқланган эса-да, унинг аъзолари ўзларини “ноқонуний ҳаракат қилмаяпмиз”, деб ҳисоблайдилар. Уларга кўра, Ҳизбут-Таҳрир партияси парламент депутатлари ташвишланганидек, қуролдан фойдаланмайди:\n- Биз Ҳизбут-Таҳрир одамларимиз. Мен ўқийман, Ҳизбут-Таҳрирни, Маъмура Жонтўраеваман. Ўқиганим билан, биз Ислом давлати бўлмагунича қурол ишлатиб, қурол билан ишлашимизга ҳаққимиз йўқ. Ислом давлати бўлса, шунда кофирлар бизга қаршилик қилса, ўшанда қурол ишлатамиз. Ҳозирча эса фақат фикр етказамиз, деди Ҳизбут-Таҳрир аъзоси бўлган аёл.\nАйни пайтда айрим кузатувчилар Қирғизистонда таъқиқланган Ҳизбут-Таҳрир партияси аъзоларининг очиқ-ойдин ҳаракат қилишларини бу мамлакатдаги диний қонунчиликнинг либераллиги билан изоҳлайдилар.\n- Масжидларнинг керагидан ортиқ даражада кўплиги, уларнинг бемалол фаолият олиб бораётгани, қолаверса, даъватчиларнинг бемалол шаҳарма -шаҳар юриб, динни тарғиб қилинишига ўз ҳиссаларини қўшаётгани, уларга ҳеч қандай таъқиб бўлмаётгани Марказий Осиёнинг бошқа давлатларига нисбатан Қирғизистонда бу борада давлат сиёсати яхши эканини кўрсатади, деди ўшлик мустақил кузатувчи Ғанижон Холматов.\nСуҳбатдошимизга кўра, айни пайтда экстремистик руҳдаги диний оқимлар фаолиятига барҳам бериш учун дин борасидаги қонунчиликни мукаммаллаштириш керак.\nҚирғизистон парламентининг айрим депутатлари эса турли экстремистик диний оқимлар аъзолари сонининг кўпайиб бораётганига Қирғизистон мусулмонлари диний бошқармасининг улар каби ташвиқот олиб боролмаётгани сабаб бўлмоқда, деб ҳисоблайдилар.\nБироқ Қирғизистон муфтийси Муротали ҳожи Жуманов бу фикрларга қўшилмайди. У “Мамлакат хавфсизлигини сақлаш учун барча тенг ҳаракат қилиши керак”, деган фикрда:\n- Давлат хавфсизлиги учун барчамиз тенг ҳаракат қилишимиз керак. “Муфтиятнинг ёмон ишлаётганидан экстремистлар кўпайди ёки яхши ишлаётганидан озайди”, деган фикр тўғри эмас, деди бундай танқидларга жавобан Қирғизистон муфтийси.\nАйни пайтда Қирғизистон ҳуқуқ-тартибот ходимлари ҳам турли диний оқим вакилларига қарши курашни кучайтирмоқда. Бироқ айрим диндорлар турли диний оқим вакилларига қарши олиб борилаёган кураш натижасида оддий мусулмонлар жабрланаётганини айтмоқдалар.\nЖалолободлик Фароҳиддин Отабоев шу йилнинг 14 октябрида Ҳизбут-Таҳрир партиясига алоқадорликда гумон қилиниб, Миллий хавфсизлик хизмати ходимлари томонидан уйидан олиб кетилган ва айби исботланмай бир неча соатдан кейин қўйиб юборилган.\n- Уйимдан китобларни олишди, мусиқалар ёзилган дискларни олишди. “Буларда қурол бор”, деб ертўладаги консерваларни ҳам титиб кўришди. Мен “Очиб беравер, бизда қурол нима қилсин, очиб бер, кўришсин”, дедим. “Бизда қурол йўқ”, дедим. Биз колхозчи одам бўлсак, бизда қурол нима қилади? Боламнинг Ҳизбут-Таҳрирга алоқаси йўқ. Уйимиздан ҳам Ҳизбут-Таҳрирга тегишли нарсалар топилмади, деди Фароҳиддиннинг онаси Ҳафиза опа.\nРасмий маълумотларга кўра, бир йил ичида Қирғизистонда таъқиқланган Ҳизбут-Таҳрир партиясининг 1833 фаоли рўйхатга олинган. Улардан 126 нафари ҳибс қилинган ва 39 та жиной иш қўзғатилган, 5000 дан ортиқ таъқиқланган адабиёт, шунингдек, ўқ-дори ва қуроллар мусодара қилинган. Ҳизбут-Таҳрирнинг 49 аъзоси суд ҳукми билан турли муддатларга озодликдан маҳрум этилган..


Фталазол-Здоровье | medu.uz - Дорилар ҳақида маълумотлар ўзбек тилида\nHome Йўриқномалар Фталазол-Здоровье\nПрепаратнинг савдо номи: Фталазол-Здоровье\nТаъсир қилувчи модда (ХПН): фталилсульфатиазол (phthalysulfathiazole)\nФаол модда: 500 мг фталилсульфатиазол;\nТаърифи: оқ ёки деярли оқ рангли, ясси юзали, фаска ва рискали таблеткалар.\nФармакотерапевтик гуруҳи: Ичак инфекцияларида қўлланадиган микробларга қарши воситалар. Сульфаниламидлар.\nATХ коди: A07A B02.\nФталазол-Здоровье – кенг таъсир доирасига эга сульфаниламид препарат бўлиб, таъсир этувчи модда сифатида фталилсульфатиазол сақлайди.\nПрепарат ичак инфекцияларининг қўзғатувчилари – граммусбат ва грамманфий микроорганизмларга нисбатан фаол. Микроорганизмларнинг ўсиш омиллари – микроорганизмларда пурин ва пиримидинларнинг синтези учун зарур бўлган фолат ва дигидрофолат кислоталарининг синтезини бузилишига олиб келувчи бактериостатик таъсир кўрсатади.\nШунингдек лейкоцитларнинг миграциясини чеклаш, миграцияланувчи хужайра элементларини умумий сонини камайтириш ва глюкокортикоидларни ишлаб чиқарилишини қисман рағбатлантириш хусусияти билан боғлиқ яллиғланишга қарши таъсир ҳам кўрсатади.\nФталилсульфатиазол меъда-ичак йўлларидан деярли сўрилмайди, биокираолишлиги 5-10% ни ташкил қилади. Унинг асосий қисми ичакда тутилиб қолади, у ерда молекуланинг фаол сульфаниламид қисми – сульфатиазол ажралиб чиқади. Сўрилган препаратнинг бир қисми жигарда ацетилланади ва сийдик билан чиқарилади. Препаратнинг ичак флорасига нисбатан специфик бактериостатик фаоллигини ҳисобга олиб, сульфатиазолнинг ичакда ҳосил бўладиган юқори концентрацияси ичак инфекцияларида Фталазол-Здоровьенинг самарадорлигини белгилайди.\nЎткир дизентерия (шигеллез), зўрайиш босқичидаги сурункали дизентерия, колит, энтероколит, гастроэнтерит; ичакда операцияларни ўтказишда инфекцион асоратларни олдини олиш.\nКатталар ва 3 ёшдан ошган болаларда ичга қўлланади.\nЎткир дизентерияда қуйидагича қўлланади: даволашнинг биринчи 2 куни – суткада 6 г дан (ҳар 4 соатда 1 г дан), 3-4 кунлари –суткада 4 г дан (1 г дан ҳар 6 соатда), 5-6 кунлари –суткада 3 г дан (1 г дан ҳар 8 соатда) буюрилади. Курслик доза 25-30 г ни ташкил қилади.\nДаволашнинг биринчи курсидан сўнг 5-6 кун ўтганидан кейин иккинчи курси ўтказилади: биринчи 2 кун – 1 г дан ҳар 4 соатдан сўнг (тунда – ҳар 8 соатда), жами суткада 5 г; 3-4 кунлари – суткада 1 г дан 4 соатдан сўнг (тунда буюрилмайди), жами суткада 3 г; 5-куни – суткада 1 г дан 3 марта (тунда берилмайди), жами суткада 3 г. Курслик доза 21 г ни ташкил қилади (касалликни енгил кечишида курслик доза 18 г гача камайтирилиши мумкин).\nМаксимал дозалар: бир марталик – 2 г, суткалик – 7г.\nБошқа касалликларни даволашда фталазол ичга биринчи 2-3 кунда ҳар 4-6 соатда 1-2 г дан, кейинги 2-3 кунда – 0,5-1 г дан қўлланади.\n3 ёшдан 12 ёшгача бўлган болалар.\nЎткир дизентерияда 3 ёшдан 7 ёшгача бўлган болаларга препарат 0,5 г дан бир марта қабул қилишга, 7 ёшдан 12 ёшгача бўлган болаларга бир марта қабул қилишга 0,5-0,75 г дан суткада 4 марта буюрилади. Даволаш курси – 7 кунгача.\nБошқа касалликларни даволашда пренпарат 1-чи куни суткада тана вазнига 0,1 г/кг дан буюрилади. Препарат тенг дозаларда тунги танаффус билан ҳар 4 соатда қабул қилинади. Кейинги кунлари 0,25-0,5 г дан ҳар 6-8 соатда берилади. Даволаш курси – 7 кунгача.\nАгар бола таблеткани юта олмаса, уни майдаланади ва қайнатиб, совутилган сувнинг оз миқдорида эритилади.\nПрепарат кўпчилик ҳолларда яхши ўзлаштирилади. Сульфаниламидлар учун хос бўлган тизимли ножўя реакциялар таъсир этувчи моддани бироз сўрилиши туфайли жуда кам ҳолларда юз беради.\n– аллергик реакциялар: иситма, тошма;\n– қон яратиш тизими томонидан: агранулоцитоз, апластик анемия;\n– бошқалар: ичак микрофлорасини сусайиши оқибатида В гуруҳи витаминларининг (тиамин, рибофлавин, никотин кислотаси ва бошқалар) гиповитаминози.\nФталилсульфатиазолга, сульфаниламид препаратларга ва/ёки препаратнинг бошқа компонентларига юқори сезувчанлик;\nКасалликнинг характерига қараб, препаратни антибиотиклар билан бирга қўллаш мумкин (микробларга қарши таъсирини кучайиши кузатилади). Препарат билан бир вақтда яхши сўриладиган сульфаниламидларни (сульфадимезин, этазол, этазол-натрий ва бошқаларни) буюриш мақсадга мувофиқдир.\nПарааминосалицил кислотаси, салицилатлар, дифенин билан (фталилсульфатиазолнинг токсик таъсири ошади), оксациллин билан (оксациллиннинг фаоллиги камаяди), нитрофуранлар билан (анемия ва метгемоглобинемияни ривожланиш хавфи ошади), эркаклар ва аёллар жинсий гормонларининг препаратлари билан (жинсий безларнинг фаолиятини сусайтиради), кальций хлориди ва К витамини билан (қон ивишини сусаяди) номутаносиб.\nПрепаратни энтерособентлар ва сурги воситалари билан бир вақтда буюриш мумкин эмас.\nНефроз ва нефрити бўлган пациентлар препаратни эҳтиёткорлик билан қабул қилишлари керак.\nФталазол-Здоровье билан бир вақтда В гуруҳи витаминларини қўллаш мақсадга мувофиқдир, чунки ичак таёқчасини ўсишини сусайиши туфайли бу гуруҳ витаминларини синтези камаяди.\nҲомиладорлик ва эмизиш даврида қўлланиши. Фталилсульфатиазол йўлдош орқали ўтади, ҳайвонларда ўтказилган тадқиқотларда эса ҳомилага унинг ноҳуш таъсири аниқланган, шунинг учун препаратни ҳомиладорлик даврида қўлланмайди.\nФталилсульфатиазол кўкрак сутига ўтади ва болаларда сариқликни, шунингдек глюкозо-6-фосфатдегидрогеназа танқислиги бўлган болаларда гемолитик анемияни чақириши мумкин, шунинг учун эмизиш даврида препаратни қўллаш мумкин эмас.\nБолалар. Препарат 3 ёшгача бўлган болаларда қўлланмайди.\nАвтотранспортни бошқариш ва бошқа механизмлар билан ишлашда реакция тезлигига таъсир қилиш хусусияти. Ҳозирга вақтда таъсири аниқланмаган.\nСимптомлари: макроцитоз ва панцитопения юз бериши мумкин, бу фолат кислотасининг танқислиги билан боғлиқ. Буни фолат кислотасини ёки кальций фолинатини буюриш билан олдини олиш мумкин. Ўзига хос ножўя реакцияларнинг кўринишлари намоён бўлиши мумкин.\nТаблеткалар 500 мг дан №10 блистерда, қутида. №10 блистерда.


Тушда пичок курса нимани билдиради туш табири\nVatanda.Com » Туш табири » Тушда пичок курса нимани билдиради\nТушда пичок курса нимани билдиради\nТушда пичоқни кўриш, стол устида ётган пичоқ – сиз хаддан ташқари ким биландур танишишга қўрқасиз.\nСиз бир вақтлар қаттиқ хафа бўлганлигингиз бунга сабабдир. Ўз хафалигингизни енгиб ўтишга унитишга харакат қилинг. Агар сиз тушингизда, яқинларингиздан бири қўлига пичоқ олса ниманидур кесиш учун, бу туш сиз хозир хурсандсиз, лекин буни хеч ким пайқамаяпти деб ўйлайсиз, шу хақида. Тушда чиройли пичоқни кўриш – кутмаган инсонингиздан совға оласиз. Бу совға ёқади сизга. Агар сиз тушингизда почоқни йўқотиб қўйганингизни кўрсангиз, сиз қаттиқ чарчагансиз ўз вақтида дам олинг\nТушга пичоқ нимага киради\nуриш,айрилиқ; ўткир ва ялтираган пичоқ — кучли хаяжон; катта пичоқ — узоқ муддатга айрилиқ.\nТушда пичоқ- ёмон таъбир, айрилиқ ва жанжал, ишда омадсизлик. Занглаган пичоқ –оиладаги тушунмовчилик ёки севгилисидан айрилади. Ўткир пичоқ – диққат хавф. Синган пичоқ, орзулар сароби. Пичоқланганлигингизни кўрсангиз –уйдаги келишмовчиликлар. Уйланмаган йигитлар учун бу туш бахтсизлик. Агар тушда пичоқ билан кимгадур ташлаганизни кўрсангиз, сиз паст характерингизни кўрсатасиз;сизга кўп куч керак бўлади катта кучни ўзингизда ривожлантиришга.\nТушда пичоқ курса\nБундай туш, дўстликкамас, сотқинлик. Оилангиз учун пешинга таомни пичоқ билан кесиб тайёрлаш – оилавий келишмовчилик. Агар тушингизда қўлингиздан пичоқ тушиб кетса- уйингизга нотаниш эркак келмоқда. Тушингизда орқангиздан пичоқ урилса – душманларингиз сизга зарба бермоқчи. Эхтиёт бўлинг! Тушда агар сизга нотаниш киши қўлида куч билан отилса-шахсий хаётда ўзгаришлар. Агар тушингизда пичоқ совға қилишса, ўнгингизда сизни алдашади.\nТушга пичоқ кирса\nҚадимий пичоқ — эски қарзингиз қайтади; замонавий пичоқ — асоссиз рашк; отиш пичоқни — отганингизга ишонаси, узун йўлга; сизга отса пичоқ —севиб қоласиз, янгилик ёки мехмон узоқдан;\nТушда найза – душманларингиз сизни бўйсундиришга уринишади. Найза сизга тегишли бўлса – вазият сиз учун омадли бўлади.\nТушда қилич курса\nТушда қилич билан кимнидур қўрқицангиз- сиз атрофдагилардан сизни хафа қилишади деб қўрқасиз. Қилич билан ким биландур уришмоқчи бўлсангиз- оилангизни сақлаб қолиш учун карашишингиз ни билдиради.\n(кимдадур) — айрилиқ\nТушда ДЕНГИЗ курса\nкимки денгиздан юриб кетаётган болса душманини енгади агар чукаётган болса......\nТушда Бошни эгик холда куриш\nТушда Хато ишларни килиб тавба килувчи булади....\nТушда Ер юзи буйлаб саёхат килиб чикиш курса\nТушда Ер юзи буйлаб саёхат килиб чикиш корса .Тушда уни куриш илм ва подшох, ишлари талабида юрувчи кишидир....\nТушда Доктор. курса\nТушда докторни куриш аёлга хам, эркакка хам унгида омадсизлик келтиради. Агар......\nТушда МУСИКА курса\nтушингизда мусика чалинганини эшитсангиз ракибингиздан голиб......\nТушда Йуловчи курса\nЙуловчи — маблаг...\nТушда Бизнесмен курса\nТушда бизнесмен курсангиз, унгда эхтиёт булинг, бирон насангиз ёки бировнинг пулини йукотиб куйишингиз мумкин....\nТушда Чодир курса\nУ тушда сафар, кабр, аёл ёки ховлига далолат.Агар тушда ётар жойда чодир курснгиз, бу......\nТушда САЙР курса\n-тушда сайр килиб юрган одам бировга карам булса шундан кутулади....\nТушда Турна курса\nБу тушда куввати ва кудрати заиф кишига далолат. Ким тушда турна курса......


26 Февраль 2017 03:36 4332\nАмериканинг Коннектикут штатида жойлашган Laser Power Systems (LPS) компанияси табиатда мавжуд бўлган энг қаттиқ материаллардан бири - торийдан фойдаланишни кўзда тутган янги двигатель тизимини устида иш олиб бормоқда. Торий ўта қаттиқ жисм бўлгани сабабли, тасаввур қилиб бўлмас даражада иссиқлик ишлаб чиқара олади. Компания айни пайтда материалнинг кичик бўлаги устида экспериментлар олиб бормоқда. Айнан шу бўлак туфайли юзага келган лазер нури сувни қайнатиб, буғ хосил қилади ва мини-турбина ҳаракатга келади. Торий двигателининг ушбу модели 200 килограмм тош босади ва оддий автомобиль капоти тагига жуда мос тушади.\nМутахассисларнинг хулосасига кўра, атиги бир грамм торий 28 минг литр бензиндан кўра кўпроқ энергия ҳосил қилади. Бу модданинг 8 грамми уловнинг бир аср давомида ёқилғи қуймасдан бошқариш имконини беради. Эксперт Роберт Харгрейвснинг сўзларига кўра, автомобиллардан чиқаётган ис гази туфайли атроф-муҳит ифлосланаётган бир пайтда торий каби хавфсиз моддалардан фойдаланишни замоннинг ўзи талаб қилмоқда. У яқин келажакда торий нафақат автоуловлар учун ёқилғи, балки йирик саноат корхоналари учун ҳам энергия манбаси сифатида ишлатилишига ишонади.\nШавкат Мирзиёев: Тадбиркорларга кўмаклашиш маркази тадбиркорларнинг ҳақиқий кўмакчиси бўлиши лозим\n2017-04-27 16:26:17 1772\nInstagram дунёнинг етти мўъжизаси рейтингини тузди\n2017-01-17 17:29:01 1668\nСотрудники УБДД поздравляют женщин-водителей с праздником 8 марта!\n2017-03-08 21:40:05 1366\n2016-12-28 13:48:39 2258\n2017-03-04 19:24:55 2927\nБешта таълим муассасаси Автомобиль йўллари давлат қўмитаси тасарруфигаўтказилди\n2017-03-05 02:43:39 3330\nМаданият 02.09.2019 259\nНаманган вилояти маданий мероси 06.08.2019 1027\nНаманган вилояти маданий мероси 06.06.2019 6280\nНаманган вилояти маданий мероси 01.06.2019 25330\nНаманган вилояти маданий мероси 01.11.2018 25354\nНаманган вилояти маданий мероси 23.10.2018 64271\nНаманган вилояти маданий мероси 19.10.2018 34733\nНаманган вилояти маданий мероси 17.10.2018 48020


Хокимлар бошқарув тизимининг жадвали\nЎзбекистон Президентининг “Давлат бошқаруви ҳудудий органлари тузилмасини такомиллаштириш тўғрисида”ги жорий йилнинг 24 февралида имзолаган фармони вилоят ҳокимларининг жойлардаги мутлақ ҳукмронлигига чек қўйишни кўзлагани айтилмоқда.\nФармонда ҳокимликлари тузилмаси янгидан тасдиқланди.\nБу тузилмага кўра вилоят ҳокимларига автоном тарзда ишлайдиган янги ўринбосар штати жорий этилган.\nЯнги ўринбосар ва унинг котибияти акс этган катакча эса автоним ҳолатда боғлиқлик ишоратисиз тасвирланган.\nЯнги жорий қилинган ва ҳокимнинг қишлоқ ва сув ҳўжалиги бўйича ўринбосари деб номланган мулозим ҳамда унинг бешта ходими президент фармони талабларидан келиб чиққан ҳолда¸ Ички ишлар вазирлиги, Бош прокуратура, Давлат солиқ қўмитаси, Божхона қўмитасининг ҳудудий бўлинмалари ҳокимлик идоралари билан ўзаро ҳамкорликда ишлаш тартиби белгиланган.\nЎзбекистон Президентининг “янги ўринбосар” ҳақидаги фармонининг ижроси устидан назорат Бош вазир Мирзиëев зиммасига юклатилган.\nОзодлик билан исмини айтмасдан суҳбатлашган Ўзбекистон қишлоқ ва сув ҳўжалиги вазирлигидаги мулозимга кўра¸ вилоят ҳокимларигa “бўйсунмас” ўринбосар тайинлаш Ўзбекистон президентидан чиққан ташаббусдир:\n- Ҳокимлар мутлақ ҳукмрон бўлмаслиги учун қилинган иш бу. Президент 4 февраль куни Тошкент вилоятининг навбатдан ташқари сессиясида ҳокимни ишдан олганида ўзи хон кўланкаси майдон ҳокимлар урчишига барҳам бериш ҳақида гапирувди. Бу гапдан 20 кун ўтиб хокимларга янги ўринбосар тайинланди. Шу пайтгача ўринбосарларни ҳаммаси ҳокимга қулдек бўйсунар эди. Энди жадвални кўрган бўлсангиз янги ўринбосар ва унинг бешта ходими ҳокимга боғланмаган мустақил тузилма. Эшитишимча, янги ўринбосар бевосита Бош вазир билан алоқада бўлади. Ҳокимни айланиб ўтиб вазирлар билан гаплашади. Янги ўринбосар марказий ҳокимиятнинг маҳаллий ҳокимлик ичидаги кўзи қулоғи¸ дейди суҳбатдош.\nПрезидентнинг танбеҳи фармонга айланди\nБу танқиддан 20 кун ўтиб “оёғи ердан узилиб қолган” ҳокимларни назорат қилишини кўзда тутган фармон чиқди.\nЎзбекистонлик журналист Абдураҳмон Ташановга кўра республика раҳбарининг сиëсий иродаси билан яратилган бу назорат самарасиз бўлади.\n- Шу пайтгача структура ҳам хокимларни мутлақ ҳукмронга айланмаслигини таъминлайдиган механизмга эга эди. Аммо таъминланлай олмади. Янги ташаббус ҳам муаммога ечим топади деб ўйламайман. Бошқарув тизими шаффоф бўлсагина авторитаризмни олдини олиш мумкин¸ дейди суҳбатдош.\nАйни пайтда ҳокимликлар тузилмаларида янги қарор бўйича янгилаш жараëни кетмоқда.\nЖорий этилган янги штатлар бўйича вазифалар тақсимотини мақбуллаштириш бошланган.\nВилоят хокимининг жамоат ва диний ташкилотлар билан ишлаш бўйича ўринбосари ҳамда вилоят ҳокимининг ўринбосари – хотин-қизлар қўмитаси раиси ўз мавқеида қолдирилган.


Саид Анвар. Тадбиркорлик (ҳажвия) | www.ziyouz.uz\nБош саҳифа Ўзбек насри онлайн антологиясиСаид Анвар (1962)Саид Анвар. Тадбиркорлик (ҳажвия)\nИшдан олинган, бўшатилган одамлар ҳақида эшитгансиз, биласиз. Аммо мен ҳикоя қилмоқчи бўлган ишдан кетиш воқеаси тушингизга ҳам кирмаган бўлса керак. Воқеа мактаб боғи билан ошхонани туташтирувчи чорраҳада рўй берди.\nДиректор ўринбосари Олимжон (нима бўлганларда ҳам раҳбар-да) олдинда, биз эса, орқада (оддий ўқитувчилармиз-да) ошхона томондан келардик. Боғ томондан қоровулимиз Соли бува аравасига ўт юклаб чиқиб қолди.\n— Ҳа, бобой, — ковлаётган чўпини тишидан олиб, оғзидаги гўшт қолдиғини йўлга туфлаб олгач, Олимжон гапини давом эттирди. — Уйгами? Бу ўтларни бизнинг ҳовлидаги мол-қўйлар емасмикан, а?\nЎзи ошхонадан жиндай-жиндай томоқ хўллаб, аския қилиб чиқаётгандик. Олимжоннинг гапи унча кулгили бўлмаса-да, «хо-хо»ладик, раҳбаримиз, ҳурматларини жойига қўйиш керак.\n— Энди, ўғлим, бегона ўтлар… Тураверса ёғин-сочинда чириб, йўқ бўлиб ҳам кетади, — деди Соли бува гуноҳкордай.\n— Чириб кетмасди, мактабниям ейман-ичаман деган қўйлари бор, — деди Олимжон.\nДиректоримиз Дадахон ака бундан икки ойларча бурун ёрдамчи хўжалик ташкил қилиш ташаббуси билан чиққанди. Энди бир нарсани билмаса, раҳбар бўлмайди, бир нарсани бошламайди, деб фикрларини маъқуллагандик. Ўқитувчилардан, ўқувчилардан оз-оздан пул тўпладик. Дадахон аканинг ўзлари бориб икки бош қўй, тўртта қўзичоғи билан олиб келди, ёрдамчи хўжалик ташкил бўлди.\nЭ, бобой буларни қаёқдан ҳам билсин! У ёрдамчи хўжаликнинг тақдимот маросими — «ювди-ювди»си куни қоровул сифатида иш бошлаганди.\nОлимжон ана шу ёрдамчи хўжалигимиздаги қўйларни назарда тутиб, гап қилганди, биз унинг гапини маъқуллаб, «Тўғри, тўғри», дедик, бош қимирлатдик.\n— Бунинг отини, — Олимжон ҳар сўзини урғулаб давом этди, — ташмачилик, ўғирлик, дейдилар, бобой!\nСоли буванинг кулиб турган юзи жойида қотди. Олимжонга хўм-райиб тикилди. Сўнг:\n— Ҳали сенлар тўғри-ю, мен ўғри, муттаҳам, ташмачи бўлиб қолдимми? Э, ўргулдим сенлардан! Мактабингни елкамнинг чуқури кўрсин! Ишламаганим бўлсин, кетдим! — деди-да, аравасидаги ўтни олдимизга ағдариб, шартта ортига бурилиб, биздан узоқлашди.\n— Кетса, кетиб ўлсин, — дедик ўринбосаримизни қўллаб-қувватлаб. — Қишлоқда қоровул бўламан деб юрганлар сон мингта.\nАммо бува ёрдамчи хўжалигимиз — қўйхона томон юрди. Унинг эшигини очиб, ичкарга кирди. Кейин… Қўйларни олдига солиб ҳайдаганча ишдан… кета бошлади!\nАнграйиб қолдик. Албатта, Олимжон раҳбарлигида унинг йўлини тўсиб:\nАммо миясини еган чол, саволларимизга жавоб бериш ўрнига:\n— Қоч! Йўлимни тўсма! Сенлар тўғри, мен ўғри! — дея қўлидаги хипчин билан солиб қолишига сал қолди.\nБиз эса елка қисиб, лаб буриб, ўз таажжубимизни бир-биримиз билан ўртоқлаша кетдик.\nЭнг ажабланарлиси, тумандаги йиғилишдан қайтган директоримиз Дадахон ака воқеани эшитиб, бир сўз демади. Боши билан имо қилиб, Олимжонни хонасига бошлаб кириб кетди. Улар ўртасида қандай гаплар ўтган, бизга қоронғу. Аммо муаммонинг ўта зукколик ва тадбиркорлик билан ҳал этилганига эртасига ҳаммамиз гувоҳ бўлдик: икки бош қўй, тўртта қўзичоқ, ранглари бошқачароқ бўлса-да, ёрдамчи хўжалигимиз биносида кавш қайтариб турарди, тепаларида янги қоровулимиз билан.\n← Аввалги Аввалги Саид Анвар. Жим жима (ҳажвия)\nКейинги → Кейинги: Саид Анвар. Ўғрилару тўғрилар (ҳажвия)


Kutubxona - Nazar Eshonqul. Oʻpqon (hikoya) / Kiril\nSiz shu sahifadasiz: Nazar Eshonqul. Oʻpqon (hikoya) / Kiril\nМуаллифНазар Эшонқул Асар номиЎпқон (ҳикоя)\nТилЎзб Ҳажм17KBБезатишUzgen (admin@kutubxona.com) Қўшилган2010/06/12 Манбаhttp://www.ziyouz.com/index...\nЧорраҳадан ўтиши билан троллейбус тез юриб кетди; энди йўл унчалик гавжум эмасди. Троллейбусни қувлаб ўтаётган енгил машиналар баъзи-баъзида бир-бирини огоҳлантиргандек қувноқ сигнал бериб қўярди. Троллейбусда йўловчилар анчагина; ўриндиқлар тўлган, ўртада ҳам беш-олти йўловчи тик турарди. Завол пайти бўлгани учун троллейбуснинг устки туйнугидан изғирин ёпирилиб кирар, орқадагилар жунжукиб ўтиришарди; бироқ ҳеч ким негадир туйнукни ёпишни хаёлига ҳам келтирмасди. Биз тик турган ҳолда орқа эшик олдида турардик; совуқ шамолдан қулоқларни ҳимоя қилиш учун палтоларимизнинг ёқаларини кўтариб олгандик; барча йўловчиларнинг юзида ўйчан бир ҳорғинлик ҳукмрон, троллейбуснинг гувиллашини айтмаса, сукунат ҳукм сурарди; ҳамманинг юзида ланжлик аралаш, аксарият ҳолларда, қиш кунлари, байрам арафасида бўладигандек қандайдир музтарлик кезинарди; биз ҳам туйнукни ким ёпаркин, дея, унга яқин турган одамларга қараб қўяр, лекин жимликни бузишга журъат этолмас, кейин бир неча бекатдан сўнг тушиб қолишимизни ўйлаб, бу шарт эмас, дея ўйлардик. Ҳайдовчи қувноқ йигит эди; унинг бутун диққати троллейбусни ҳайдашдан ҳам кўра кабинага яқин ўтирган иккита попукдеккина қизларни кулдириш билан банд эди. Қизлар унинг ҳазилларига жилмайиб қўйишар, бир-бирларига қараб нималардир дер, сўнг худди синаб кўришмоқчидек ҳайдовчини гапга тутишарди; умуман, йўловчиларнинг анча тунд юзларида ҳам карнай орқали ҳаммага эшитилиб турган бу ҳазил-ҳузилнинг енгилгина аломатлари акс этар, кўпгина йўловчилар қизларга қарамасликка ва уларни ҳижолат қилмасликка ёки ишдан ҳориб чиққан, юракларига шундан бошқа ҳеч нарса сиғмаётган, кайфиятлари узилиш даражасига етган тордек таранглашиб турган бир пайтда бу беминнат кўнгилхушликдан айрилиб қолгилари келмаётгандек кўзларини ташқарига тикканларича, мийиғида сирли қилиб, кулиб қўйишарди.\nБаъзи кекса аёллар қизларга қараб ҳўмрайиб олишган, уларнинг лўқ қилиб олган кўзлари ҳасад ёки ҳавас билан тикилаяпдими, билиб бўлмас, фақат андек сершубҳа юзларида «шундай ҳам одобсизлик бўладими» дегандай бадгумон ифода қотиб қолганди. Аслида, қизларнинг ҳатти-ҳаракатида, ўзини тутишларида ҳеч қандай одобсизлик сезилмас, улар ҳайдовчининг гапларига фақат жилмайибгина қўйишар, саволларига эса ҳайдовчига қарамай жавоб беришар, бир-бири билан тез-тез кўз уриштириб олишар, сулув эканликларини ўзлари билишгандай ёки одамларнингнг ҳаракатларига ва йигитларининг шакаргуфторлигига кўникиб қолишгандай, ўзларини эмин эркин тутишар, уларнинг тиниқ чеҳраларида бир оз кибр акс этиб турарди. Улар ростдан ҳам жуда гўзал эди; гўё троллейбус ичида бир жуфт гул қулф уриб очилиб турганга ўхшар ва уларнинг чиройларини, тиниқ юзларини кузатиш кишига алланечук ҳузур бағишларди. Қизларга яқин ўтирган ёш йигитлар - кўринишидан талабалар, сурбетлик билан тез-тез уларга ўгирилиб қарашар ва бир-бирларига қараб, сирли қилиб тиржайишарди. Уларнинг хулқ атвори, ўзларини тутишлари, хохолаб кулишлари йўловчиларга унчалик ёқмаётган бўлса ҳам негадир бу қилиқлар унчалик одбсизлик бўлиб туюлмас, аксинча, уларнинг кулишлари-ю, сурбетона тикилишларига қизлар айбдордай, йигитлар қиқирлаб кулиб юборишганда, қилар бирон айб иш қилишмадимикан дегандай ҳамма қизларга қарарди.\nҚизлар талабаларга эътибор ҳам беришмас, гўё бундаай ҳодисалар уларнинг босган ҳар қадамида содир бўладигандек, кулаётганларга такаббурлик билан кўз ташлаб, беписанд елка қисиб қўйишар, сўнг яна «қулф уриб, солланиб» туришарди. Биз ҳамроҳим иккимиз ҳам қизларга бир кўз ташладигу, яна ўз хаёлларимизга ғарқ бўлиб, ташқарида лип-лип этиб орқага югуриб ўтаётган дарахтлар, симёғочлар, бинолар, қуёшнинг сўнгги нурлари тўшалиб ётган кўчалар, у ердаги йўловчиларни, эриётган қорни, троллейбус ўтиши билан, югуриб кўчани кесиб ўтаётган жимитдайгина кучукчани, йўл четида дарахтлар орасида қор титаётган қарғаларни кузатиб борардик. Йўл қуруқ бўлса ҳам бир ҳафта олдин ёққан қор йўл четида, иморатлар соясида ҳали эримаган эди; гоҳ-гоҳида йўлакда қорбўрон ўйнаётган тўда-тўда болаларни кўриш мумкин эди.\nЙўловчилар анча ғимирлашиб қолишди: кимдир ниҳоят туйнукни ёпди; ғала-ғовур бошланди, янги йўловчилар чиққан эди, троллейбус ичига энди анча жон кирди; қизлар ҳамон кабина олдида дугонасининг юзидан ўз аксини кўрмоқчидек, бир-биридан кўз узмай тикилиб туришарди. Талабалар анча тинчиб қолишган, тепаларида тик туришган ўрта ёшлардаги одамларни кўрмасликка олиб, энди ташқарига қараб ўтиришарди.\nТроллейбус серқатнов катта кўчага бурилди; бу ерда машиналар кўп эди; кўплари худди ботаётган қуёшга тақлид қилишгандек ҳалитдан чироқларини ёқиб олган эди. Троллейбус беш метр юрмасдан йўл ўртасида бирдан тўхтади, сўнг яна силкиниб, юз қадамча, юрди-да яна тўхтади. Шофёр ҳазил аралаш «Бир неча минут танаффус эълон қиламан» деди ва шарақлаб кулиб юборди. Йўловчилар бир-бирига ва троллейбуснинг олдига ҳайрон бўлиб қарашди; юзларида норозиликка ўхшаш ифода қалқиб чиқди. Олдиндаги кенг йўл машиналар билан тирбанд бўлиб кетган эди; олдинда ҳам, орқада ҳам машиналар троллейбусни тиқиб қўйишган, улар, афтидан, нима гаплигидан бехабар тинмай сиганал беришарди.\n—Йўл берк,- деди ҳайдовчи яна карнай орқали. Йўловчилар олазарак бўлиб, ён атрофга қарашди: ҳеч нарсага тушунмай яна жойларига ўтиришди. Бир пастда орқада ҳам машиналар қаторлашиб кетди; йўлни кесиб ўтаётган трамвай йўли ҳам беркилди; четдан қараган одам бу ерда транспорт кўриги бўлаяпти деб ўйлаши мумкин эди; беш - олтита трамвай изма-из туриб қолди; гўё намойишга чиқишгандек қатор йўловчи машиналар турарди бу ерда; бир пастда қиёмат қойим бўлди - юзлаб машиналар сигнал бера бошлади. Худди бу ҳол ўзларига ёқаётгандек баъзилари атайлаб жон жахдлари билан сигнал босарди; машиналар орасига тушиб қолган сарғиш «тез ёрдам» нажот сўраётгандай юракни орзиқтириб серена чалар, пешонасидаги кўкиш чироқ тинмай айланарди, Баъзи йирик юк машиналари «йўл бер» дегандай ҳар дамда «пов» этган товуш чиқарарди. Талабалар ҳайдовчига нимадир дейишар, у «мумкин эмас», «мумкин эмас» дегандай елка қисарди. Яна икки йўловчи бориб, унга нималарнидир тушунтиргач, ҳайдовчи машиналар тиқилиб қолган ён верига қаради-ю, олдинги эшикни очди. Талабалар сабрсизлик билан ташқарига ўзларини уришди. Изидан яна икки киши тушишди.\n—Яёв кетамизми,- деди ҳамроҳим. —Узоқ-ку - дедим мен. - Тушайликчи...\nБиз турган троллейбус олдида ҳам бир неча троллейбус бор эди; биз машиналар орасидан зўрға сирғаниб ўтиб, пиёдалар йўлагига чиқиб олдик. Юз қадам нарида одамлар тўпланиб турар, қандайдир яшилтоп машина йўлга узун бўлиб кўндаланг туриб қолган эди.\n—Нима бало, авариями? - дедим мен ҳеч нарсани тушунмай.\nҲамроҳим елка қисди.\nБиз одамлар тўпланиб турган жойга бориб, уларнинг орасига кирдик. Қандайдир кузовига брезент ёпилган йирик ҳарбий машина ён томонга қийшайиб турар, орқа балони канализатсия қувурига тушиб кетган, йўлнинг икки четида икки ҳарбий машиналарни тўхтатиб турарди. Бештача йўл ҳаракати хавфсизлиги ходимлари машина атрофида айланиб, бош чайқаб юришарди.\nЙўлак бирдан шафёрлар, йўловчилар билан тўлди. Ҳамма бу ерда ушланиб қолганидан норози, лекин ҳеч ким бу ушланиб қолишнинг асл сабабчиси бўлмиш ҳарбий машинадагилардан эмас, кўпроқ ўзларидан, айнан шу йўлдан юрганидан, айнан шу ерга келиб, тўхтаб қолишга маҳкум этилган уловга ўтирганидан норозидай эди. Боги сулув қизлар ҳам бир четда турашарди. Ўпқонга тушган ҳарбий машина бу ерга қандай кўндаланг бўлиб қолганига ҳеч кимнинг ақли етмасди. Сабри чидаганлар сигарет олиб тутатишга тушди.\nТопган жойини қаранглар , - деди ҳамроҳим жаҳл аралаш. Яна кимдир сўкинди ва кимнидир, афтидан, канализатсия қурувчиларини «муттаҳамлар», деди. —Чорак соатдан бери тўхтаб турибмиз, - деди йўлакка яқин турган машина шафёри.\nШу пайт ён томонига «авария» деб ёзилган машина келиб тўхтади.Машинадан тушган учта сариқ коржомоли одам ҳарбий машинани айланиб, кўрди-да, шафёрга нимадир, деди. Шафёр бош ирғаб, машина будкасига кириб, қўлида қалин трос кўтариб чиқди. Озғингина ҳарбий, афтидан, ҳарбий машинанинг шафёри бўлса керак, троснинг бир томонини машинага улади, иккинчи томонини авария машинасига беркитди. Ва югуриб машина кабинасига чиқди-да, «кетдик» дегандек қўл кўтарди. Трос секин таранг бўла бошлади, ҳарбий машина бир силкинди-ю, қувурдан балони чиқар-чиқмас яна қайтиб тушди - шарақлаган овоз эшитилди, трос чиқиб кетган эди. Озғин ҳарбий тушиб, тросни қайтадан улади. Сўнг машинага чиқди - машина чираниб, увлади-ю, силкиниб ўпқондан чиқиб кетди, ўн қадамча илгари юриб тўхтади, сариқ коржомоли одам тросни олиб, авария машинасига ташлади.\nҲарбий машина секин йўлга ўнгарилди ва нарироққа йўл четига бориб тўхтади. Сариқ коржомоли киши қандайдир белги қўйилган темир-лавҳани ўпқондан нарироққа - машиналар қаршисига олиб бориб қўйди.\nБиз югуриб, энг олдинги троллейбусга чиқдик; машиналарга бирдан жон кирди, ҳарбийлар ўзларига тегишли машина томон қараб кедишди; барваста йўл ҳаракати хавфсизлиги ходими ола-була таёқчасини кўтариб, йўл очиқ дегандай ишора қилди: машиналар сели бирдан ҳаракатга келди - троллейбус бирдан силкиниб юриб кетди; бизнинг орқамизда яна бояги таниш қаҳқаҳалар эшитилди - талабалар ўрта эшик олдида туришар ва ўзларича нималардир деб хихилашар, гўё улар ярим соатдан кўпроқ йўлда тўхтаб қолганларини ҳам, бояги бир жуфт гулга ўхшайдиган қизларни ҳам унутгандай, бамайлихотир кулишар, машиналар сели эса тобора шиддат билан шаҳар ичига қараб югурар ва секин аста сийраклашиб, шаҳарнинг турли бурчакларига тарқаб кетишмоқда, гўё улар ҳам ярим соатдан ортиқ йўлда ҳаракатсиз қолиб кетганларини унитишгандай, тезлик билан кетиб боришарди.\n"http://www.kutubxona.com/wiki/index.php?title=Nazar_Eshonqul._Oʻpqon_(hikoya)_/_Kiril&oldid=13585" dan olindi


Камчаткадаги кафе ёнида айиқ отиб ўлдирилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Камчаткадаги кафе ёнида айиқ отиб ўлдирилди\t14:04, 20 май\tКамчатканинг Елизов туманидаги дала ҳовлилардан иборат мавзеда жойлашган қаҳвахоналарнинг бири ёнида, одамларнинг ҳаётига хавф солувчи қутурган айиқни полициячи ва овчилар отиб ўлдиришди, деб хабар берди “Вести” нашри.\nКамчаткада ҳар йили бундай воқеалар қайд этилади. 2015 йилнинг ўзида аҳоли яшайдиган жойга ташриф буюрган маймоқлар ҳақида 400 дан ортиқ хабар тушган. Йиртқичларнинг 53 нафари ўлдирилган. Айиқлар панжасидан бир киши ҳалок бўлган, 3 киши тан жароҳати олган. 2014 йилда эса овчилар одамлар ҳаётига хавф туғдирган 40 та айиқни йўқ қилишган.\n2013 йил эса ғайриоддий йил бўлган, одамларни ҳимоя қилиш учун 140 нафар айиқ отиб ташланган.


Ғулом Хўжаев. «Шайбонийнома» Вамбери таржимасида (1984) | www.ziyouz.uz\nБош саҳифа МатбуотСовет даври матбуотиҒулом Хўжаев. «Шайбонийнома» Вамбери таржимасида (1984)\nҒулом Хўжаев. «Шайбонийнома» Вамбери таржимасида (1984)\nЧоп этилган 28.04.2016 24.01.2019 МуаллифZiyouz.uz\nҲерман (Арминий) Вамбери (1832-1913)\nМашҳур тарихчи алломалар Жувайний, Алоуддин Отамалик ибн Муҳаммад, Шарафиддин Али Яздийларнинг асарлари қаторида Муҳаммад Солиҳнинг «Шайбонийнома» достони ҳам маданиятимиз тарихидан муносиб ўрин эгаллайди. «Шайбонийнома»нинг асл нусхаси топилган эмас, аммо шоирнинг ҳаётлигида, Қосим котиб томонидан 1510 йилда кўчирилган нодир нусхаси Венада сақланади. Асар Шайбоний ва темурийлар ўртасидаги кураш тарихига бағишланган бўлиб, 1499—1506 йиллар орасидаги воқеаларни ўз ичига олади. «Шайбонийнома» 76 бобни ташкил этган 4456 байтдан иборат.\nАсар XIX асрдаёқ европаликларнинг эътиборини ўзига тортган. Бу борада гап кетар экан, ўзбек адабиёти ёдгорликларининг биринчи таржимонларидан машҳур венгер шарқшунос олими Вамберининг (1832—1913) хизматини алоҳида қайд қилмоқ лозим. У Юсуф хос Ҳожибнинг «Қутадғу билик» достонини «Уйғур тили обидалари ва Қутадғу билик» номи билан 1870 йили Инсбуркда ва 1885 йили Венада «Хоразмлик шаҳзода Муҳаммад Солиҳнинг 76 бобдан иборат ўзбекча қаҳрамонлик эпоси «Шайбонийнома» деган номда Муҳаммад Солиҳ асари асл матнини ва немисча таржимасини нашр эттиради. Агар «Қутадғу билик» — умумтуркий халқларнинг муштарак адабий обидаси бўлса, «Шайбонийнома» — ўзбек адабиётининг обидаси. Вамбери ўзбек халқи ва Ўрта Осиёнинг бошқа халқлари адабиёти, маданияти ва тарихига оид кўпгина асарлар ҳам ёзган. Унинг асарлари инглиз, немис, француз ва бошқа бир қатор Европа тилларига таржима қилинган. Гарчи венгер олимига қадар айрим немис шарқшунослари ўзбек адабиёти намуналаридан немис тилига ўгириш иши билан шуғулланган бўлсалар-да, лекин уларнинг ҳеч бири бу соҳага Вамбери сингари чуқур киришмаган эди. Улар ўзбек адабиёти намуналаридан қилган таржималарини кўпинча бошқа тил воситасида амалта оширганлар. Вамбери таржималари эса бевосита асл нусха тилидан ўгирилган. Бу борада унинг ёшлигиданоқ Осиёга бўлган муҳаббати туфайли бир қатор Шарқ тилларини ўрганганлиги катта фойда беради. Бир венгер баронининг ёрдамида анчагина маблағ билан таъминланган олим 1856 йили Константинополга боради. Бу ерда тўрт йил муаллимлик қилади. Турк тилини ва Шарқнинг урф-одатларини яхши ўрганади. Вамбери 1858 йили немисча-туркча, 1860 йили эса немисча-чиғатойча луғатларни нашр эттиради. 1861 йилда у Венгрия Фанлар академиясининг мухбир аъзолигига сайланади. 1863 йилда Венгрия Фанлар академиясининг топшириғи билан Теҳронга боради. Йигирмадан ортиқ Европа ҳамда Шарқ тилларини билган Вамбери Маккадан ватанига қайтаётган ҳожиларга қўшилиб дарвиш қиёфасида Мозандаронга ўтади ва туркман чўллари орқали Хивага етиб келади. Хива ва Қўнғиротда бир муддат тургандан сўнг у Қизилқум орқали Бухоро ва Самарқандга боради. Қарши, Керки, Маймана каби шаҳарларни бориб кўргандан кейин эса Ҳирот, Машҳад, Теҳрон ва Трапезонд (Туркиядаги шаҳар — X. Ғ.) орқали Константинополга қайтади. Вамберининг саёҳат манзиллари ўша даврда шунчалик ҳайратомуз эдики, ҳатто Европадаги кўпчилик олимлар унга ишонмаганлар. Кейинги сайёҳлар Ўрта Осиёни кўриб, танишганларидан сўнг унга қўйилган айблар асоссиз экани исботланган. 1865 йили Пешт университети Вамберига Шарқ тиллари профессори унвонини беради. Олим Ўрта Осиё халқларининг XIX аср 60-йилларидаги географик муҳити, тарихий, ижтимоий муносабатлари, турмуш ва маданий ҳаёти ҳақида, эски ўзбек, уйғур тиллари, татар-турк ва фин-угор лексикографиясига доир асарлар ёзган.\nХўш, Вамбери «Шайбонийнома»ни нега таржима қилди? Бизнингча, достон Вамберини тарихий асар сифатида кўпроқ қизиқтирган. У XV аср охири ва XVI аср бошларидаги Ўрта Осиё тарихи, географияси, этнографияси, маданиятини ўрганиш борасида «Шайбонийнома»нинг аҳамиятини юқори баҳолайди. Шунинг учун ҳам у асар таржимасига бежиз қўл урган эмас. Вамберининг ўзи бу ҳақда шундай дейди: Мақсадим немис тилига ағдарувчи таржимон бўлиш эмас, Марказий Осиёнинг туркий адабиётидан… бирор-бир асарни тарихчилар, этнографлар ва туркологларга ёрдам бериш учун умумий мазмунга яқинроқ келтириб таржима қилиш эди.»\nВамбери нашрининг тузилиши қуйидагича: 1. Мундарижа — 4-бет; 2. Сўз боши — 13 бет; 3. Асл нусха матни немисча таржима — 447 бет. 4. Шарҳлар — 17 бет. У поэтик таржима эмас. Сўз ва ибораларнинг мазмунини аниқроқ бериш мақсадида Вамбери таглама таржима қилган. Бундай аниқликка интилиш асарга тарихий, хронологик жиҳатдан ёндашишга сабаб бўлди, чунки бу ерда ибора ва тасвирларда қўлланган поэтик воситалар ва бадиий образларгина эмас, балки ҳар бир эпизод, воқеа, этноним, жой номи, кишилар илми хусусидаги фикрлар ҳам алоҳида қимматга эга. Бу ҳақда Вамбери шундай ёзганди: «Ушбу таржима ҳақида биринчи навбатда шуни айтишим керакки, ўзбекчадан немисчага таржима қилишда менга иккала тилнинг қийинчиликларига ҳам бардош беришга тўғри келди. Айниқса, муаллифнинг бир фикри бир-биридан жуда кам фарқ қиладиган икки синоними билан ифодалаши ҳатто ҳақиқий немис кишисига ҳам қийинчилик туғдиради. Менга, яъни немис бўлмаган полиглот — ёзувчига бу достонни таржима қилиш шунчалик қийин бўлдики, агар бу ишда кўп ҳурматли дўстим ва ҳақиқий инсон жаноб Оттокарфон Шлехта-Всерднинг ёрдами бўлмаганда, бутун ҳаракатларим беҳуда кетар эди.»\nВамбери таржимасининг илмий қимматини таъкидлаган ҳолда, унинг бадиий жиҳати тўғрисида ҳам гапириш зарур. Юқорида қайд этганимиздек, мазкур иш гарчи, том маънода бадиий таржима бўлмаса-да, у ўз давридаги адабий-маданий алоқалар учун катта аҳамият касб этган.\nҚойсига ҳусну малоҳат бердинг,\nОлам аҳлидин ани ойирдинг.\nҚойсиға ишқ иноят қилдинг.\nАни машҳури вилоят қилдинг.\nҚою хушдил, қою маҳзун бўлди,\nҚою Лайли, қою Мажнун бўлди (26).\nБу мисралар Вамбери таржимасида шундай жаранглайди:\nБирига сен ҳусн ва чиройли қомат бердинг,\nВа уни бошқа ҳаммадан айирдинг.\nБошқасига сен «ишқ», «муҳаббат» бердинг,\nВа бу «сеҳр» билан машҳур қилдинг.\nБири хурсанд бўлди, бири хафа,\nБири Лайли бўлди, бири Мажнун (11—13).\nМазкур парча Вамбери таржимаси сўзма-сўз, таглама эканини тасдиқлайди. У байтлардаги образлиликка етарли эътибор бермасдан, унинг коммуникатив мазмунини ифодалашга ҳаракат қилган.\nТурмуш ва маиший ҳаётга доир деталларни иложи борича аниқ беришга ҳаракат қилган Вамбери немис тилида уларнинг муносиб вариантларини топмаган пайтда, транслитерация усулини қўллаган:\nАнча ўлуб эди от бирла қўй,\nКим тўлуб эрди бори шаҳру кўй.\nҲам сочиқ бор эди юлдуздин кўп,\nҲам кийиб Кеш ила Қундуздин кўп.\nБасе бир ойғача тўй эрди,\nТўй ушул шоҳға дилжўй эрди (257).\nЖуда кўп от била қўй бор эди,\nШаҳар ва қишлоқ улар билан тўлди.\nБу ерда совғалар ҳам юлдузлардан кўп эди,\nКеш ва Қундуздан келган эди.\nБир ой давом этди байрам (тўй),\nБайрам (тўй) шоҳга ёққан эди (343).\nБиринчи байтда мураккаб тушунча ва номлар йўқ. Шунинг учун ҳам у немис тилига яхши ўгирилган. Иккинчи байтда «соболь» ва «қундуз» маъноларини англатувчи «кеш» ва «қундуз» номлари учрайди. Бу ерда «соболь» ва «қундуз» мўйнасидан тикилган кийим кийган кишилар ҳақида гап кетяпти. Вамбери мазкур зоонимлар-(ҳайвонларнинг номлари)ни нотўғри тушуниб, уларни топоним-географик жой номлари деб қабул қилган, чунки Кеш ва Қундуз деб аталувчи йирик шаҳарлар мавжуд. Вамбери зоонимларнинг мазмунини тушунмасдан, айнан «келиб» ўрнига «кийиб» сўзи ёзилганини котибларнинг хатоси деб ўйлаган бўлса керак. Ҳақиқатда эса бу ерда ҳеч қандай хато йўқ. Аксинча Вамберининг ўзи ноаниқликка йўл қўйган.\nБаъзан шеърий ўхшатишларни Вамбери нотўғри тушунган, шунинг учун ҳам уларни транскрипция йўли билан ифодалаган:\nЭй рисолат чаманининг самани,\nВай набуват суманининг чамани!\nИнна амлаҳ чаманининг гули сен,\nИнна афсаҳ гулининг булбули сен! (28).\nЭй, сен башорат майдонидаги гулсан,\nЭй, сен башорат гулининг майдонисан!\nСен «Ана Амлаҳ» яйловидаги гулсан,\nСен «Ана Афсаҳ» гулининг булбулисан (15).\nБиринчи байт асосан тўғри берилган. Иккинчи байтдаги ёқимли, гўзал, ширин (сўз) каби маъноларни англатувчи «амлаҳ» ва «афсаҳ» эпитетларини Вамбери нотўғри тушуниб, уларни топоним деб қабул қилган.\nДеди Мирзоки: «Будур Шоҳизамон,\nБорчангиздин улуғ улдир султон.\nМенинг ўрнумда ани шоҳ қилинг,\nБорчангиз анинг эшигига келинг…» (302).\nШунда Мирзо деди: «Бу ерда Шоҳизамон\nҲаммангиздан у каттадир;\nМенинг ўрнумда уни шоҳ қилинг\nВа ҳаммангиз унга садоқатли бўлинг» (409).\nУшбу мисолдаги «Шоҳизамон» атоқли от, яъни киши исми эмас, балки унвондир. Олим буни тўғри англай олган эмас.\nУмуман олганда, Вамбери «Шайбонийнома»ни дуруст таржима қилган. Таржимон ҳамиша ҳар бир сўз ва ҳар бир иборанинг мазмунини синчиклаб ўрганиб унинг моҳиятини очиб беришга интилган. Албатта бу борада Вамберига эски ўзбек тили, унинг диалектларн ва бошқа шарқ тилларини ҳам яхши билгани қўл келган.\nАсар таржимасининг муваффақиятли чиқишига яна бир сабаб шуки, олим «Шайбонийнома»га қадар ҳар туркий халқларнинг муштарак ёдгорлиги «Қутадғу билик» таржимасига ҳам қўл уриб, катта тажриба тўплаган эди. Ана шу омилларнинг барчаси Вамберининг муваффақиятини таъминлаган.\n“Шарқ юлдузи” журнали, 1984 йил, 2-сон.\n Шлехта-Всерд (1825.20.07. — 1894.18.12.) Венада туғилган. Таниқли шоир Франц Фрайҳерри Шлехтанинг ўғли. Шарқ академиясида ўқиган. 1848 — 1870 йилларда Константинополда элчихонада таржимон бўлиб ишлаган. 1861 йилда Шарқ академиясида вақтинча директорлик қилган. Форс ва турк адабиётини чуқур билган\n Барча сўзма-сўз таржималар бизники — (X. Ғ.)\n← Аввалги Аввалги Гулистон Матёқубова (1948)\nКейинги → Кейинги: Алиназар Эгамназаров. Тиши оғриган бўйдоқ (ҳажвия)


Билл Пронзини (1943; АҚШ) | www.ziyouz.uz\nБош саҳифа Жаҳон насри онлайн антологияси Билл Пронзини (1943; АҚШ)\nРубрика: Билл Пронзини (1943; АҚШ)\nБилл Пронзини (Bill Pronzini, ҳақиқий исми — William John Pronzini) 1943 йили Калифорнияда туғилган. Тахаллуслари – Роберт Харт Девис (Robert Hart Davis), Жек Фокс (Jack Foxx), Уилям Жеффри (William Jeffrey), Алекс Саксон (Alex Saxon), Жон Берри Уилямс (John Barry Williams), Брет Холидей (Brett Halliday).\n1969 йилдан ёзувчилик фаолиятини бошлаган Билл Пронзини 50 дан ортиқ романлар ёзди. Ёзувчи илмий-фантастика, детектив, триллер, саргузашт, классика, тарихий жанрларда ижод қилади. Уни машҳур қилган серия «Номсиз детектив» деб номланади. Бу серияга кирган бир қанча китобни Пронзини турмуш ўртоғи Марсия Мюллер билан ҳамкорликда ёзган.\nБилл Пронзини – 4 та ҳужжатли китоб, бирқанча эссе, мақола вав адабий тадқиқотлар муаллифи. Ҳозирда Сан-Францискода истиқомат қилади.\nПолицияда ўтган йигирма йиллик фаолиятим давомида турли хил қотиллик қуролларини кўрганман. Уларни санаб саноғига етиш қийин. Аммо Филип Эшерни ўлдиришган қуролдан ортиқроқ даҳшатли буюмни ҳали кўрмагандим. Бу инсон бош чаноғи эди!Биз Эд Крейн билан уни жасад ёнидан топдик. Бир ёки давоми…